**ส่วนที่ 1**

**รายละเอียดเกี่ยวกับแผนการปรับโครงสร้างและข้อมูลอื่นเพื่อการตัดสินใจของผู้ถือหลักทรัพย์**

# วัตถุประสงค์และเหตุผลในการปรับโครงสร้างการถือหุ้นและการจัดการ

## รายละเอียดขั้นตอนการปรับโครงสร้างกิจการ

สืบเนื่องจากที่ประชุมวิสามัญผู้ถือหุ้นของบริษัท ไทยประกันภัย จำกัด (มหาชน) (“**TIC**”) ครั้งที่ 1/2561 เมื่อวันที่ 15 มิถุนายน 2561 ได้มีมติอนุมัติแผนการปรับโครงสร้างกิจการและการดำเนินธุรกิจร่วมกันระหว่าง TIC และบริษัท เครืออาคเนย์ จำกัด (“**SEG**”) เนื่องจาก SEG มีความประสงค์ที่จะขยายธุรกิจเพื่อดำเนินธุรกิจร่วมกับ TIC ซึ่งการทำรายการดังกล่าวเข้าข่ายเป็นรายการได้มาซึ่งสินทรัพย์ ตามประกาศคณะกรรมการกำกับตลาดทุน ที่ ทจ. 20/2551 เรื่อง หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน ลงวันที่ 31 สิงหาคม 2551 (และที่แก้ไขเพิ่มเติม) และประกาศคณะกรรมการตลาดหลักทรัพย์แห่งประเทศไทย เรื่อง การเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์ พ.ศ. 2547 ลงวันที่ 29 ตุลาคม 2547 (และที่แก้ไขเพิ่มเติม) (รวมเรียกว่า “**ประกาศได้มาหรือจำหน่ายไป**”) โดยการเข้าทำรายการดังกล่าวมีขนาดของรายการสูงสุดเท่ากับร้อยละ 3,106.98 ตามเกณฑ์มูลค่าของหลักทรัพย์ที่ออกให้เพื่อเป็นสิ่งตอบแทนการได้สินทรัพย์มา อ้างอิงจากงบการเงินของ TIC ณ วันที่ 31 ธันวาคม 2560 ซึ่งเข้าข่ายเป็นรายการประเภทที่ 4 ตามประกาศได้มาหรือจำหน่ายไป กล่าวคือ มีขนาดรายการเท่ากับหรือสูงกว่าร้อยละ 100 และเป็นการเข้าจดทะเบียนกับตลาดหลักทรัพย์แห่งประเทศไทย (“**ตลาดหลักทรัพย์ฯ**”) โดยทางอ้อม (Backdoor Listing) ซึ่งได้รับการอนุญาตเบื้องต้นจากตลาดหลักทรัพย์ฯ เมื่อวันที่ 13 พฤษภาคม 2562

ทั้งนี้ เนื่องจากขั้นตอนในการปรับโครงสร้างเพื่อดำเนินธุรกิจร่วมกัน TIC จะมีการออกหุ้นเพิ่มทุนเพื่อชำระเป็นค่าตอบแทนในการรับโอนกิจการของ SEG ซึ่งขัดต่อพระราชบัญญัติประกันวินาศภัย พ.ศ. 2535 ที่กำหนดให้บริษัทประกันวินาศภัยไม่สามารถลงทุนในกิจการใดได้เกินกว่าร้อยละ 10 ของทุนชำระแล้วทั้งหมดของกิจการนั้น ดังนั้น เพื่อวัตถุประสงค์ในการขยายธุรกิจ จึงจำเป็นต้องมีการปรับโครงสร้าง TIC ให้เป็นบริษัทโฮลดิ้ง เพื่อรองรับการขยายธุรกิจ โดยขั้นตอนหลักในการปรับโครงสร้างกิจการมีรายละเอียด ดังนี้

1. TIC ดำเนินการให้มีการจัดตั้งบริษัทโฮลดิ้งภายใต้ชื่อ “บริษัท เครือไทย โฮลดิ้งส์ จำกัด (มหาชน)” (“**บริษัทฯ**” หรือ “**TGH**”) ซึ่งมีสถานะเป็นบริษัทมหาชนจำกัดด้วยทุนจดทะเบียนเริ่มแรกจำนวน 10,000 บาท โดย TGH จะดำเนินการลดทุนจดทะเบียนโดยวิธีการลดหุ้นในส่วนนี้ทั้งหมดเมื่อการปรับโครงสร้างแล้วเสร็จ ทั้งนี้ TIC ได้ดำเนินการจัดตั้ง TGH แล้วเสร็จเมื่อวันที่ 29 มิถุนายน 2561
2. SEG หรือบุคคลที่ SEG กำหนด ดำเนินการให้มีการทำคำเสนอซื้อหลักทรัพย์ทั้งหมดของ TIC โดยความสมัครใจแบบมีเงื่อนไข (Conditional Voluntary Tender Offer) โดยชำระเป็นเงินสด เพื่อเป็นทางเลือกสำหรับผู้ถือหุ้นของ TIC ในลำดับแรกในกรณีที่ไม่ต้องการถือหุ้นใน TGH ภายหลังการปรับโครงสร้างกิจการ

ทั้งนี้ SEG ได้กำหนดให้บริษัท อาคเนย์ แมเนจเม้นท์ จำกัด (“**SEM**”)เป็นผู้ทำคำเสนอซื้อหลักทรัพย์ทั้งหมดของ TIC ตามขั้นตอนดังกล่าว โดย SEM ได้ยื่นคำเสนอซื้อหลักทรัพย์ของ TIC (แบบ 247-4) เมื่อวันที่ 5 กรกฎาคม 2561 โดยมีระยะเวลารับซื้อหลักทรัพย์ตั้งแต่วันที่ 6 กรกฎาคม 2561 ถึงวันที่ 14 สิงหาคม 2561 รวมทั้งสิ้น 25 วันทำการ และผลการทำเสนอซื้อหลักทรัพย์ในครั้งนี้ มีผู้ตอบรับคำเสนอซื้อรวมจำนวนหุ้นทั้งหมด 15,962,860 หุ้น คิดเป็นร้อยละ 67.93 ของหุ้นที่จำหน่ายแล้วทั้งหมดของ TIC และสิทธิออกเสียงทั้งหมดของ TIC และผู้ถือหุ้นเดิมของ TIC คงเหลือสัดส่วนการถือหุ้นร้อยละ 32.07 ของหุ้นที่จำหน่ายแล้วทั้งหมดของ TIC และสิทธิออกเสียงทั้งหมดของ TIC

1. TGH ดำเนินการให้มีการเพิ่มทุนจดทะเบียนโดยการออกหุ้นสามัญเพิ่มทุนเพื่อรองรับการเข้าทำรายการ  
   เป็น 2 ส่วน
   1. จัดสรรหุ้นสามัญเพิ่มทุนจำนวน 23,500,000 หุ้น เพื่อรองรับการปรับโครงสร้างกิจการ เพื่อเป็นการแลกเปลี่ยนกับหุ้นสามัญและหุ้นบุริมสิทธิของ TIC (“**หุ้นเพิ่มทุน PO**”)
   2. จัดสรรหุ้นสามัญเพิ่มทุนจำนวน 730,140,186 หุ้น เพื่อรองรับการดำเนินธุรกิจร่วมกันกับ SEG เพื่อชำระเป็นค่าตอบแทนในการรับโอนกิจการทั้งหมดของ SEG แทนการชำระด้วยเงินสดให้กับ SEG (“**หุ้นเพิ่มทุน PP**”)

ทั้งนี้ TGH ได้ดำเนินการเพิ่มทุนจดทะเบียนทั้ง 2 ส่วน แล้วเสร็จเมื่อวันที่ 1 สิงหาคม 2561 และจะดำเนินการจดทะเบียนเปลี่ยนแปลงทุนชำระแล้ว เพื่อรองรับการออกหุ้นเพิ่มทุน PO เมื่อการดำเนินการตามขั้นตอนที่ 4 เสร็จสิ้น และเพื่อรองรับการออกหุ้นเพิ่มทุน PP เมื่อการดำเนินการตามขั้นตอนที่ 5 เสร็จสิ้น

1. TGH ดำเนินการให้มีการทำคำเสนอซื้อหลักทรัพย์ทั้งหมดของ TIC เพื่อการปรับโครงสร้างกิจการ โดยการออกและเสนอขายหุ้นเพิ่มทุน PO ให้แก่ผู้ถือหุ้นของ TIC (ซึ่งรวมถึง SEM และผู้ถือหุ้น TIC อื่นๆ) เป็นการแลกเปลี่ยนกับหลักทรัพย์ทั้งหมดของ TIC ในอัตราการแลกหลักทรัพย์เท่ากับ 1 ต่อ 1

ในกรณีที่ผู้ถือหุ้น TIC ทุกรายตอบรับคำเสนอซื้อหลักทรัพย์ของ TGH เพื่อแลกเปลี่ยนหลักทรัพย์ SEM และผู้ถือหุ้น TIC อื่นๆ จะถือหุ้น TGH สัดส่วนร้อยละ 67.93 และร้อยละ 32.07 ของหุ้นที่จำหน่ายแล้วทั้งหมดของ TGH ณ วันดังกล่าว ตามลำดับ ซึ่งทำให้ SEM มีหน้าที่ต้องทำคำเสนอซื้อหลักทรัพย์ทั้งหมดใน TIC เพื่อปฏิบัติให้เป็นไปตามหน้าที่ภายหลังการได้หุ้นสามัญใน TGH ข้ามจุดที่ต้องทำคำเสนอซื้อ เนื่องจากเป็นการได้มาซึ่งอำนาจควบคุมอย่างมีนัยสำคัญใน TGH ซึ่งเป็นนิติบุคคลที่เป็นผู้ถือหุ้นของ TIC ซึ่งมีสถานะเป็นบริษัทจดทะเบียน (Chain principle) ตามประกาศคณะกรรมการกำกับตลาดทุนที่ ทจ. 12/2554 เรื่อง หลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ (รวมทั้งที่มีการแก้ไขเพิ่มเติม) (“**ประกาศ ทจ.12/2554**”) อย่างไรก็ตาม SEM ได้รับอนุมัติการผ่อนผันการทำคำเสนอซื้อดังกล่าวจากคณะอนุกรรมการวินิจฉัยการเข้าถือหลักทรัพย์เพื่อครอบงำกิจการ (“**คณะอนุกรรมการฯ**”) แล้ว โดยจะไม่มีทำคำเสนอซื้อหลักทรัพย์ทั้งหมดของ TIC อีก

1. TGH ดำเนินการให้มีการรับโอนกิจการทั้งหมด (Entire Business Transfer) ของ SEG โดยการออกหุ้นเพิ่มทุน PP ให้แก่ SEG เพื่อชำระเป็นค่าตอบแทนในการรับโอนกิจการทั้งหมดของ SEG ภายหลังจากการรับโอนกิจการทั้งหมด SEG จะดำเนินการจดทะเบียนเลิกกิจการ ส่งผลให้สินทรัพย์และหนี้สินใดๆ ของ SEG ซึ่งรวมถึงหุ้นของ TGH จะถูกแจกจ่ายไปยังผู้ถือหุ้นของ SEG ในวันเดียวกันกับที่ได้รับหุ้น

* หาก SEG ไม่สามารถจดทะเบียนเลิกกิจการและโอนสินทรัพย์ของ SEG ไปยังผู้ถือหุ้นของ SEG ได้ภายในวันเดียวกันกับการได้รับจัดสรรหุ้นเพิ่มทุน PP จะส่งผลให้ ณ สิ้นวันดังกล่าว SEG มีหน้าที่ต้องทำคำเสนอซื้อหลักทรัพย์ทั้งหมดใน TIC เพื่อปฏิบัติให้เป็นไปตามหน้าที่ภายหลังการได้หุ้นสามัญใน TGH ข้ามจุดที่ต้องทำคำเสนอซื้อ เนื่องจากเป็นการได้มาซึ่งอำนาจควบคุมอย่างมีนัยสำคัญใน TGH ซึ่งเป็นนิติบุคคลที่เป็นผู้ถือหุ้นของ TIC ซึ่งมีสถานะเป็นบริษัทจดทะเบียน (Chain principle) ประกาศ ทจ.12/2554 อย่างไรก็ตาม SEG ได้รับอนุมัติการผ่อนผันการทำคำเสนอซื้อดังกล่าวจากคณะอนุกรรมการแล้ว โดยจะไม่มีทำคำเสนอซื้อหลักทรัพย์ทั้งหมดของ TIC อีก
* ภายหลังจดทะเบียนเลิกกิจการของ SEG ส่งผลให้สินทรัพย์ของ SEG ซึ่งรวมถึงหุ้นของ TGH จะถูกแจกจ่ายไปยังผู้ถือหุ้นของ SEG ซึ่งได้แก่ (1) นายเจริญ สิริวัฒนภักดี (2) คุณหญิงวรรณา   
  สิริวัฒนภักดี และ (3) โกลเด้น แคปปิตอล (สิงคโปร์) ลิมิเต็ด (รวมเรียกว่า “**ผู้ถือหุ้นของ SEG**”) ส่งผลให้ผู้ถือหุ้นของ SEG มีหน้าที่ต้องทำคำเสนอซื้อหลักทรัพย์ทั้งหมดใน TIC เพื่อปฏิบัติให้เป็นไปตามหน้าที่ภายหลังการได้หุ้นสามัญใน TGH ข้ามจุดที่ต้องทำคำเสนอซื้อ เนื่องจากเป็นการได้มาซึ่งอำนาจควบคุมอย่างมีนัยสำคัญใน TGH ซึ่งเป็นนิติบุคคลที่เป็นผู้ถือหุ้นของ TIC ซึ่งมีสถานะเป็นบริษัทจดทะเบียน (Chain principle) ประกาศ ทจ.12/2554 อย่างไรก็ตาม ผู้ถือหุ้นของ SEG ได้รับอนุมัติการผ่อนผันการทำคำเสนอซื้อดังกล่าวจากคณะอนุกรรมการแล้ว โดยจะไม่มีทำคำเสนอซื้อหลักทรัพย์ทั้งหมดของ TIC อีก

1. ภายหลังกระบวนการรับโอนกิจการทั้งหมดจาก SEG จะส่งผลให้โครงสร้างการถือหุ้นของ TGH เป็นดังนี้

| **รายชื่อผู้ถือหุ้น** | | **จำนวนหุ้น** | **ร้อยละ** |
| --- | --- | --- | --- |
| 1. | นายเจริญ สิริวัฒนภักดี | 281,103,971 | 37.30 |
| 2. | คุณหญิงวรรณา สิริวัฒนภักดี | 281,103,971 | 37.30 |
| 3. | โกลเด้น แคปปิตอล (สิงคโปร์) ลิมิเต็ด | 167,932,242 | 22.28 |
| 2. | บริษัท อาคเนย์ แมเนจเม้นท์ จำกัด | 15,962,860 | 2.12 |
| 3. | ผู้ถือหุ้นอื่นๆ จำนวน 702 ราย (ข้อมูล ณ 22 มี.ค. 2562) | 7,537,140 | 1.00 |
| **รวม** | | **753,640,186** | **100.00** |

หมายเหตุ : โครงสร้างการถือหุ้นในกรณีที่ผู้ถือหุ้นเดิมของ TIC ทุกรายตอบรับคำเสนอซื้อหลักทรัพย์ทั้งหมดของ TGH

จากโครงสร้างการถือหุ้นข้างต้น จะเห็นได้ว่าภายหลังการรับโอนกิจการทั้งหมดจาก SEG ผู้ถือหุ้น TIC จะมีสัดส่วนการถือหุ้นใน TGH ลดลงกว่าสัดส่วนการถือหุ้นใน TIC (Dilution Effect) และ TGH มีสถานะการกระจายการถือหุ้นรายย่อย (Free float) ประมาณร้อยละ 1.00 ของหุ้นที่ออกและชำระแล้วทั้งหมดของ SEG ซึ่งไม่เป็นไปตามเกณฑ์การดำรงสถานะบริษัทจดทะเบียน ทั้งนี้ ผู้ถือหุ้นของ SEG จะกระจายหุ้น TGH ให้แก่ผู้ลงทุนสถาบัน และ/หรือบุคคลในวงจำกัด (Private Placement) ซึ่งไม่เป็นบุคคลที่เกี่ยวโยงกันกับ TGH และ SEG เพื่อให้มีสัดส่วนการถือหุ้นของผู้ถือหุ้นรายย่อย (Free float) อย่างน้อยร้อยละ 3.00 ของทุนชำระแล้วของบริษัทฯ ก่อนเข้าจดทะเบียนในตลาดหลักทรัพย์ฯ

1. TGH ดำเนินการให้มีการยื่นขอนำหุ้นสามัญของ TGH เข้าจดทะเบียนเป็นหลักทรัพย์จดทะเบียนในตลาดหลักทรัพย์ฯ ในขณะที่ TIC จะยื่นขอเพิกถอนหุ้นสามัญและหุ้นบุริมสิทธิของ TIC ออกจากการเป็นหลักทรัพย์จดทะเบียนในตลาดหลักทรัพย์ฯ
2. ภายหลังการเข้าจดทะเบียนในตลาดหลักทรัพย์ฯ บริษัทฯ มีแผนการพัฒนาโครงการเวลเนส ลีฟวิ่งนอร์ธปาร์ค ผ่านการซื้อหุ้นสามัญทั้งหมดของบริษัท นอร์ธปาร์ค เซอร์วิส อพาร์ทเม้นท์ จำกัด จากผู้ถือหุ้นเดิมซึ่งเป็นบุคคลที่เกี่ยวโยง โดยจะนำเสนอต่อที่ประชุมคณะกรรมการบริษัทฯ และผู้ถือหุ้น เพื่อให้เป็นไปตามเกณฑ์การทำรายการที่เกี่ยวโยงกันต่อไป *(พิจารณารายละเอียดในส่วนที่ 1 ข้อ 3.6 โครงการในอนาคต)*

*\* หมายเหตุ: SEG อาจมีการเปลี่ยนชื่อบริษัทในระหว่างขั้นตอนการปรับโครงสร้างกิจการ แต่การเปลี่ยนแปลงดังกล่าวจะไม่ส่งผลกระทบใดๆ ต่อฐานะการเงิน ผลการดำเนิน สินทรัพย์ และภาระผูกพันของ SEG*

จากขั้นตอนตามแผนการปรับโครงสร้างกิจการ ผู้ถือหุ้น TIC มีทางเลือกในการปฏิบัติได้ 3 ทาง ได้แก่

ขายหุ้น TIC ในตลาดหลักทรัพย์ฯ

ไม่แลกหุ้น TIC เป็นหุ้น TGH

แลกหุ้น TIC เป็นหุ้น TGH

ผลกระทบต่อผู้ถือหุ้น TIC ตามแต่ละทางเลือกมีรายละเอียด ดังนี้

## ผลกระทบต่อผู้ถือหุ้น TIC ที่ขายหุ้น TIC ในตลาดหลักทรัพย์ฯ

ในกรณีที่ผู้ถือหุ้นไม่ต้องการแลกหุ้นของ TIC เป็นหุ้นของ TGH และไม่ต้องการถือหุ้น TIC ซึ่งจะไม่ได้เป็นบริษัทจดทะเบียนในตลาดหลักทรัพย์ฯ ผู้ถือหุ้นสามารถขายหุ้น TIC ในตลาดหลักทรัพย์ฯ ได้ตลอดเวลา ก่อนที่ TGH จะรับโอนกิจการทั้งหมดจาก SEG รวมถึงสามารถขายหุ้น TIC ในตลาดหลักทรัพย์ฯ ระหว่างช่วงเวลาที่มีการทำคำเสนอซื้อหลักทรัพย์เพื่อแลกหุ้น โดยผู้ที่เลือกขายหุ้นจะรับรู้ผลกำไร/ขาดทุนจากการขายหุ้นซึ่งขึ้นอยู่กับราคาตลาดของหุ้น TIC ในขณะนั้นๆ โดยสามารถพิจารณาราคาหุ้น TIC ย้อนหลังในช่วง 1 ปีที่ผ่านมาได้ ดังนี้

ราคาตลาดของหุ้น TIC และปริมาณการซื้อขาย ตั้งแต่วันที่ 15 พฤษภาคม 2561 ถึงวันที่ 14 พฤษภาคม 2562

## ผลกระทบต่อผู้ถือหุ้น TIC ที่ไม่แลกหุ้นของ TIC เป็นหุ้นของ TGH

ผู้ถือหุ้นที่เลือกจะไม่แลกหุ้นจะมีสถานะเป็นผู้ถือหุ้นของ TIC ต่อไป โดยจะมีความเสี่ยงจากการถือหลักทรัพย์ที่ไม่มีสภาพคล่อง เนื่องจากหุ้นของ TIC จะถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ ภายหลังการปรับโครงสร้างกิจการ และจะไม่รับรู้ผลการดำเนินงานจากกิจการทั้งหมดของ SEG ที่จะได้รับโอนมาทั้งหมดตามแผนการปรับโครงสร้างกิจการ รวมถึงธุรกิจใหม่อื่นๆ ในกรณีที่บริษัทฯ มีการลงทุนเพิ่มเติมในอนาคต รวมถึงจะได้รับผลกระทบในด้านต่างๆ ดังนี้

1. ขาดสภาพคล่องในการซื้อขายหลักทรัพย์

ภายหลังจากที่หลักทรัพย์ของ TIC พ้นสภาพจากการเป็นหลักทรัพย์จดทะเบียน แล้ว หลักทรัพย์ของ TIC จะไม่มีการซื้อขายในตลาดหลักทรัพย์ฯ หรือตลาดรองอื่นๆ ที่เป็นที่ยอมรับโดยกว้างขวางอีกต่อไป ซึ่งจะส่งผลให้ไม่มีราคาตลาดอ้างอิงในการซื้อขายหลักทรัพย์ และทำให้หลักทรัพย์ของ TIC ขาดสภาพคล่องในการซื้อขาย

1. ไม่ได้รับสิทธิประโยชน์ด้านภาษี

ภายหลังจากที่หลักทรัพย์ของ TIC พ้นสภาพจากการเป็นหลักทรัพย์จดทะเบียนแล้ว ผู้ถือหุ้นที่เป็นบุคคลธรรมดาจะไม่ได้รับการยกเว้นภาษีเงินได้สำหรับกำไรจากการซื้อขายหลักทรัพย์ (Capital Gain Tax) นอกจากนี้ ผู้โอนหลักทรัพย์ทั้งที่เป็นบุคคลธรรมดาและนิติบุคคลจะต้องเสียค่าอากรแสตมป์ในการโอนหุ้นของ TIC

1. รูปแบบผลตอบแทนการลงทุน ผลตอบแทนการลงทุนในหลักทรัพย์จะเปลี่ยนแปลงไป

โอกาสที่ผู้ถือหุ้นจะได้รับกำไรจากการซื้อขายหลักทรัพย์ที่เกิดขึ้นจากส่วนต่างของราคาซื้อขายหลักทรัพย์ (Capital Gain) จะถูกจำกัด เนื่องจากไม่มีตลาดรองสำหรับการซื้อขายหลักทรัพย์ อย่างไรก็ตาม ผู้ถือหุ้นยังคงได้รับผลตอบแทนในรูปของเงินปันผลต่อไปหลังจากหลักทรัพย์ของ TIC พ้นสภาพจากการเป็นหลักทรัพย์จดทะเบียนแล้ว

1. การได้รับข่าวสารหรือข้อมูลของ **TIC** ลดลง

ภายหลังจากที่หลักทรัพย์ของ TIC พ้นสภาพจากการเป็นหลักทรัพย์จดทะเบียนแล้ว TIC จะไม่จำเป็นต้องปฏิบัติตามข้อบังคับของตลาดหลักทรัพย์ฯ เรื่อง หลักเกณฑ์ เงื่อนไข และวิธีการเกี่ยวกับการเปิดเผยสารสนเทศและการปฏิบัติการใดๆ ของบริษัทจดทะเบียน พ.ศ. 2560 อีกทั้งหากภายหลังการเสนอขายหลักทรัพย์พร้อมการเสนอซื้อหลักทรัพย์ในครั้งนี้ มีผู้ถือหุ้นรายอื่นนอกเหนือจากบริษัทฯ บุคคลที่กระทำการร่วมกับบริษัทฯ (concert party) และบุคคลตามมาตรา 258 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม) (“**พรบ. หลักทรัพย์ฯ**”) ของบุคคลดังกล่าว ถือหุ้นรวมกันไม่เกินร้อยละ 5 ของจำนวนสิทธิออกเสียงทั้งหมดของ TIC TIC จะไม่มีหน้าที่ที่จะต้องเปิดเผยข้อมูลเกี่ยวกับฐานะการเงินและผลการดำเนินงานของ TIC ตามประกาศคณะกรรมการกำกับตลาดทุน ที่ ทจ. 44/2556 เรื่อง หลักเกณฑ์ เงื่อนไข และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์ ลงวันที่ 22 ตุลาคม 2556 (รวมทั้งที่มีแก้ไขเพิ่มเติม) (“**ประกาศที่ ทจ. 44/2556**”) อย่างไรก็ดี กรณีที่ TIC มีผู้ถือหุ้นรายอื่นข้างต้นถือหุ้นรวมกันเกินกว่าร้อยละ 5 ของจำนวนสิทธิออกเสียงทั้งหมด TIC สามารถขอความยินยอมเป็นหนังสือจากผู้ถือหุ้นทุกรายว่าไม่ประสงค์จะได้รับข้อมูลตามประกาศที่ ทจ. 44/2556 ได้ นอกจากนี้ กรรมการ ผู้บริหาร และผู้สอบบัญชีของ TIC จะไม่จำเป็นต้องจัดทำและเปิดเผยรายงานการถือหลักทรัพย์ของกรรมการ ผู้บริหาร และผู้สอบบัญชี ตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 12/2552 เรื่อง การจัดทำและเปิดเผยรายงานการถือหลักทรัพย์ของกรรมการ ผู้บริหาร และผู้สอบบัญชี ลงวันที่ 10 มิถุนายน 2552 (รวมทั้งที่มีการแก้ไขเพิ่มเติม) นอกจากนี้ ตามประกาศคณะกรรมการกำกับตลาดทุนที่ ทจ. 20/2558 เรื่อง กำหนดลักษณะของบริษัทที่ได้รับยกเว้นไม่อยู่ภายใต้บังคับของหมวด 3/1 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ได้กำหนดให้บริษัทมหาชนจำกัดที่ไม่มีหน้าที่จัดทำและเปิดเผยข้อมูลเกี่ยวกับฐานะการเงินและผลการดำเนินงานตามประกาศคณะกรรมการกำกับตลาดทุนที่ออกตามความในมาตรา 56 ของพรบ. หลักทรัพย์ฯ ได้รับยกเว้นไม่อยู่ภายใต้บังคับของหมวด 3/1 (การบริหารกิจการของบริษัทที่ออกหลักทรัพย์) แห่งพรบ. หลักทรัพย์ฯ ซึ่งรวมถึงแต่ไม่จำกัดเพียง ประกาศคณะกรรมการกำกับตลาดทุน ที่ ทจ. 20/2551 เรื่อง หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน และประกาศคณะกรรมการกำกับตลาดทุน ที่ ทจ. 21/2551 เรื่อง หลักเกณฑ์ในการทำรายการที่เกี่ยวโยงกัน

อย่างไรก็ตาม การเปิดเผยข้อมูลของ TIC อาจเป็นส่วนหนึ่งของการเปิดเผยข้อมูลของบริษัทฯ ในฐานะที่ TIC จะเป็นบริษัทย่อยของบริษัทฯ ภายหลังการปรับโครงสร้างกิจการในครั้งนี้ นอกจากนี้ TIC จะยังคงสถานะเป็นบริษัทมหาชนจำกัด ดังนั้น ผู้ถือหุ้นจะยังคงได้รับข่าวสารหรือข้อมูลซึ่ง TIC ต้องเปิดเผยตามพระราชบัญญัติบริษัทมหาชนจำกัด พ.ศ. 2535 (รวมทั้งที่มีการแก้ไขเพิ่มเติม) ได้แก่ ข้อมูลที่เปิดเผยในการประชุมผู้ถือหุ้น และรายงานประจำปีของบริษัทฯ ที่จะต้องจัดส่งให้แก่ผู้ถือหุ้นเป็นประจำทุกปี เป็นต้น และผู้ถือหุ้นยังสามารถขอคัดถ่ายเอกสารสำคัญของ TIC ได้แก่ หนังสือรับรอง รายชื่อผู้ถือหุ้น และงบการเงินประจำปีจากกรมพัฒนาธุรกิจการค้า กระทรวงพาณิชย์ได้

1. สูญเสียผลประโยชน์ที่อาจจะได้รับในอนาคตจากผลการดำเนินงานของการลงทุนในธุรกิจใหม่ของบริษัทฯ

ตามแผนการปรับโครงสร้างกิจการ บริษัทฯ จะรับโอนกิจการทั้งหมดของ SEG รวมถึงบริษัทฯ มีแผนที่จะหาโอกาสขยายกิจการไปในธุรกิจใหม่ๆ โดยจะมุ่งเน้นการการลงทุนในธุรกิจใหม่ที่มีความสามารถในการสร้างรายได้ที่ยั่งยืน โดยผู้ถือหุ้นของ TIC ที่ไม่ได้นำหุ้นไปแลกกับหุ้นที่ออกใหม่ของบริษัทฯ จะไม่ได้รับรู้ผลการดำเนินงานนี้ในอนาคต

ผู้ถือหุ้นที่เลือกจะไม่แลกหุ้นจะมีสถานะเป็นผู้ถือหุ้นของ TIC ต่อไป โดยจะมีความเสี่ยงจากการถือหลักทรัพย์ที่ไม่มีสภาพคล่อง เนื่องจากหุ้นของ TIC จะถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ ภายหลังการปรับโครงสร้างกิจการ ซึ่งจะส่งผลให้ไม่มีราคาตลาดอ้างอิงในการซื้อขายหลักทรัพย์ และทำให้หลักทรัพย์ของ TIC ขาดสภาพคล่องในการซื้อขาย รวมถึงไม่ได้รับสิทธิประโยชน์ด้านภาษี กล่าวคือ ผู้ถือหุ้นที่เป็นบุคคลธรรมดาจะไม่ได้รับการยกเว้นภาษีเงินได้สำหรับกำไรจากการซื้อขายหลักทรัพย์ (Capital Gain Tax) นอกจากนี้ ผู้โอนหลักทรัพย์ทั้งที่เป็นบุคคลธรรมดาและนิติบุคคลจะต้องเสียค่าอากรแสตมป์ในการโอนหุ้นของ TIC ทั้งนี้ โอกาสที่ผู้ถือหุ้นจะได้รับกำไรจากการซื้อขายหลักทรัพย์ที่เกิดขึ้นจากส่วนต่างของราคาซื้อขายหลักทรัพย์ (Capital Gain) จะถูกจำกัด เนื่องจากไม่มีตลาดรองสำหรับการซื้อขายหลักทรัพย์ อย่างไรก็ตาม ผู้ถือหุ้นยังคงได้รับผลตอบแทนในรูปของเงินปันผลต่อไปหลังจากหลักทรัพย์ของ TIC พ้นสภาพจากการเป็นหลักทรัพย์จดทะเบียนแล้ว

นอกจากนี้ผู้ถือหุ้น TIC อาจได้รับข้อมูลข่าวสารลดลง เนื่องจาก TIC ไม่จำเป็นต้องปฏิบัติตามข้อบังคับของตลาดหลักทรัพย์ฯ เรื่อง หลักเกณฑ์ เงื่อนไข และวิธีการเกี่ยวกับการเปิดเผยสารสนเทศและการปฏิบัติการใดๆ ของบริษัทจดทะเบียน พ.ศ. 2560 อย่างไรก็ตาม การเปิดเผยข้อมูลของ TIC อาจเป็นส่วนหนึ่งของการเปิดเผยข้อมูลของบริษัทฯ ในฐานะที่ TIC จะเป็นบริษัทย่อยของบริษัทฯ ภายหลังการปรับโครงสร้างกิจการในครั้งนี้ นอกจากนี้ TIC จะยังคงสถานะเป็นบริษัทมหาชนจำกัด ดังนั้น ผู้ถือหุ้นจะยังคงได้รับข่าวสารหรือข้อมูลซึ่ง TIC ต้องเปิดเผยตามพระราชบัญญัติบริษัทมหาชนจำกัด พ.ศ. 2535 (รวมทั้งที่มีการแก้ไขเพิ่มเติม) ได้แก่ ข้อมูลที่เปิดเผยในการประชุมผู้ถือหุ้น และรายงานประจำปีของบริษัทฯ ที่จะต้องจัดส่งให้แก่ผู้ถือหุ้นเป็นประจำทุกปี เป็นต้น

## ผลกระทบต่อผู้ถือหุ้น TIC ที่แลกหุ้นของ TIC เป็นหุ้นของบริษัทฯ

ตามแผนการปรับโครงสร้างกิจการ ก่อนที่หุ้นสามัญของบริษัทฯ จะเข้าเป็นหลักทรัพย์จดทะเบียนในตลาดหลักทรัพย์ฯ แทนหุ้นสามัญและหุ้นบุริมสิทธิของ TIC ซึ่งจะถูกเพิกถอนออกจากการเป็นหลักทรัพย์จดทะเบียนในตลาดหลักทรัพย์ฯ ในเวลาเดียวกัน บริษัทฯ จะรับโอนกิจการทั้งหมดของ SEG ดังนั้นผู้ถือหุ้นที่เลือกแลกหุ้นของ TIC เป็นหุ้นของบริษัทฯ จะรับรู้ผลการดำเนินงานของ TIC และกิจการที่รับโอนมาจาก SEG ผ่านบริษัทฯ ด้วย โดยสามารถศึกษาข้อมูลเกี่ยวกับภาพรวมของบริษัทฯ ภายหลังการปรับโครงสร้างการถือหุ้นและได้ในส่วนที่ 1 หัวข้อ 3 ภาพรวมของ บริษัทฯ และ TIC ภายหลังการปรับโครงสร้างการถือหุ้นและการจัดการ

1. **เพิ่มความคล่องตัวในการขยายธุรกิจ และรับรู้ผลการดำเนินงานของ SEG และบริษัทย่อย**

เนื่องด้วย TIC ประกอบธุรกิจประกันภัย ซึ่งมีข้อจำกัดด้านการลงทุนในบริษัทอื่น ตามประกาศคณะกรรมการการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 (“ประกาศ คปภ. เรื่องการลงทุนประกอบธุรกิจอื่น”) ข้อ 47 ซึ่งระบุว่า “บริษัทสามารถลงทุนในตราสารทุนในประเทศที่ออกโดยบริษัทจํากัดได้ตามเงื่อนไขดังต่อไปนี้ (1) ไม่เกินร้อยละสิบของจํานวนตราสารทุนที่ออกจําหน่ายทั้งหมดของบริษัทจํากัดนั้น เว้นแต่การถือตราสารทุนเพื่อการประกอบธุรกิจอื่น” ทำให้การขยายธุรกิจของ TIC เป็นไปอย่างจำกัด

การปรับโครงสร้างกิจการในลักษณะของบริษัทโฮลดิ้งจะช่วยเปิดโอกาสในการพิจารณาการลงทุนในธุรกิจประกันภัยและธุรกิจอื่นๆ ที่สร้างผลตอบแทนที่ดีในระยะยาวได้ โดยการดำเนินธุรกิจร่วมกันกับ SEG ตามแผนการปรับโครงสร้างกิจการคาดว่าจะเป็นประโยชน์ต่อ TIC และบริษัทฯ ดังนี้

* SEG มีสถานะทางการเงินที่มั่นคง ประกอบกับความเชี่ยวชาญและประสบการณ์ในธุรกิจประกันภัยกว่า 70 ปี การรวมกิจการกับ SEG จะช่วยส่งเสริมให้ธุรกิจของบริษัทฯ มีความเเข็งแกร่งและมีศักยภาพในการเติบโตที่สูงขึ้น
* เป็นการขยายการลงทุนไปในกลุ่มธุรกิจที่หลากหลาย ทั้งธุรกิจประกันชีวิต ธุรกิจประกันภัย และธุรกิจให้เช่ารถยนต์เพื่อการดำเนินงาน เพื่อต่อยอดผลิตภัณฑ์ให้ครอบคลุมต่อความต้องการของลูกค้าที่หลากหลายขึ้น ทั้งนี้ ภายหลังการรับโอนกิจการทั้งหมด บริษัทฯ จะมีขนาดใหญ่ขึ้นอย่างมีนัยสำคัญ และมีรายได้หลักมาจากธุรกิจประกันชีวิต ซึ่งจะมีศักยภาพในการสร้างผลตอบแทนที่สูง
* เป็นการขยายฐานลูกค้าและช่องทางการจัดจำหน่าย ซึ่งส่งเสริมกับธุรกิจของบริษัทฯ
* มีการรวมและใช้ทรัพยากรของทั้งสองบริษัทในการลงทุนให้เกิดประโยชน์สูงสุดตามหลักการประหยัดต่อขนาด (Economies of scale) อันจะเป็นการลดต้นทุนในการดำเนินงาน

1. **ผู้ถือหุ้น TIC ยอมรับเงื่อนไขการรับโอนกิจการทั้งหมดของ SEG ด้วยมูลค่าเท่ากับ 25,000,000,000 บาท**

ในการรับโอนกิจการทั้งหมดของ SEG บริษัทฯ จะทำการออกหุ้นสามัญเพิ่มทุนจำนวน 730,140,186 หุ้น ซึ่งมีมูลค่าที่ตราไว้หุ้นละ 10.00 บาท ที่ออกให้แก่ บุคคลในวงจำกัด (Private Placement) กล่าวคือ SEG ในราคาหุ้นละ 34.24 บาท คิดเป็นมูลค่ารวมทั้งสิ้นไม่เกิน 25,000,000,000 บาท โดยราคาหุ้นและจำนวนหุ้นที่ออกใหม่ดังกล่าวมาจากข้อเสนอของ SEG ตามแผนการปรับโครงสร้างกิจการ และราคา 34.24 บาทต่อหุ้น เป็นราคาเดียวกันกับราคาเสนอซื้อหลักทรัพย์ทั้งหมดของ TIC โดย SEM ซึ่งได้ทำคำเสนอซื้อหลักทรัพย์ตั้งแต่วันที่ 6 กรกฎาคม 2561 ถึงวันที่ 14 สิงหาคม 2561

ภายหลังการรับโอนกิจการทั้งหมดจาก SEG ผู้ถือหุ้น TIC จะมีสัดส่วนการถือหุ้นใน TGH ลดลงกว่าสัดส่วนการถือหุ้นใน TIC (Dilution Effect) โดยสัดส่วนการถือหุ้น TGH ของผู้ถือหุ้นของ SEG และผู้ถือหุ้นเดิมของ TIC จะเท่ากับ ร้อยละ 96.88 และร้อยละ 3.12 ของหุ้นที่ออกและชำระแล้วทั้งหมดของ TGH ตามลำดับ

สำหรับมูลค่าที่ TGH จะได้รับจากการโอนกิจการทั้งหมดของ SEG รวมมูลค่าไม่เกิน 25,000,000,000 บาท อ้างอิงจากมูลค่าของหุ้นของบริษัทย่อยของ SEG ตามสัดส่วนการถือหุ้น รวมกับมูลค่าตามบัญชีของสินทรัพย์และหนี้สินอื่นๆ ของ SEG โดยมูลค่าของ SELIC และ SEIC อ้างอิงจากการประเมินมูลค่าด้วยวิธีนักคณิตศาสตร์ประกันภัย มูลค่าของ บริษัท อาคเนย์แคปปิตอล จำกัด อ้างอิงจากวิธีส่วนลดกระแสเงินสด และมูลค่าของบริษัทย่อยอื่นๆ อ้างอิงจากมูลค่าตามบัญชี ทั้งนี้ มูลค่าสิ่งตอบแทนที่ 25,000,000,000 บาท อยู่ในช่วงราคาที่เป็นมูลค่ายุติธรรมจากการประเมินของที่ปรึกษาทางการเงินอิสระของ TIC ซึ่งได้นำส่งเพื่อเป็นข้อมูลให้ผู้ถือหุ้นพิจารณาในการประชุมวิสามัญผู้ถือหุ้นของ TIC ครั้งที่ 1/2561 จัดขึ้นเมื่อวันที่ 15 มิถุนายน 2561

เพื่อเป็นข้อมูลในการพิจารณาเพิ่มเติม บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ในฐานะที่ปรึกษาทางการเงินของ SEG ได้แสดงข้อมูลกำไรสุทธิจำแนกตามธุรกิจของ SEG ดังตารางต่อไปนี้

|  |  |  |  |
| --- | --- | --- | --- |
| **(หน่วย: ล้านบาท)** | **กำไรสุทธิ** | | **% การเปลี่ยนแปลง** |
| **2560** | **2561** |
| ธุรกิจประกันชีวิต | 996.58 | 1,604.12 | 60.96% |
| ธุรกิจประกันภัย | (108.01) | (126.08) | (16.73%) |
| ธุรกิจลีซซิ่ง | 61.29 | (298.02) | (586.28%) |
| ธุรกิจอื่นๆ1 | (3.41) | (115.17) | (3,473.46%) |
| **รวมกลุ่ม SEG** | **946.44** | **1,064.86** | **12.51%** |

หมายเหตุ: 1 ธุรกิจอื่นๆ ได้แก่ SEG (ไม่รวมบริษัทย่อย) ซึ่งเป็น Holding company และบริษัทอื่นๆ ที่ดำเนินงานสนับสนุนธุรกิจหลักของ SELIC SEIC และ SECAP จึงไม่มีรายได้อื่นๆ นอกจากรายได้จากบริษัทในกลุ่มเดียวกัน

จากข้อมูลดังกล่าวจะเห็นได้ว่า ธุรกิจประกันชีวิต เป็นธุรกิจหลักที่มีสัดส่วนกำไรสูงที่สุด โดยในปี 2560 และ 2561 ถึงแม้ว่าธุรกิจประกันภัยและธุรกิจลีซซิ่งมีผลประกอบการลดลง แต่โดยภาพรวมของกลุ่ม SEG ยังคงมีการเติบโตของกำไรสุทธิร้อยละ 12.51

นอกจากนี้ที่ปรึกษาทางการเงินได้แสดงข้อมูลเพื่อเปรียบเทียบมูลค่ากิจการของ SEG ที่ TGH จะรับโอน ซึ่งเท่ากับ 25,000,000,000 บาท กับบริษัทจดทะเบียนในตลาดหลักทรัพย์ฯ ในกลุ่มธุรกิจการเงิน หมวดประกันภัยและประกันชีวิต โดยแสดงเปรียบเทียบด้วยอัตราส่วนราคาต่อกำไร (P/E ratio) และอัตราส่วนราคาต่อมูลค่าตามบัญชี (P/BV ratio) ตามตารางในหน้าถัดไป ซึ่งจากข้อมูลเปรียบเทียบจะเห็นได้ว่าอัตราส่วนราคาต่อกำไรและอัตราส่วนราคาต่อมูลค่าตามบัญชีของ SEG มีอัตราส่วนสูงกว่าค่าเฉลี่ยของบริษัทที่จดทะเบียนในตลาดหลักทรัพย์ฯ ในปัจจุบัน อย่างไรก็ตาม ที่ปรึกษาทางการเงินพิจารณาจากผลการดำเนินที่ผ่านมาของ SEG ซึ่งมีรายได้เติบโตขึ้นอย่างต่อเนื่อง โดยหากพิจารณารายได้รวมของ SEG จะเห็นได้ว่ามีรายได้รวมเติบโตขึ้นจากปี 2560 ซึ่งเท่ากับ 22,421.73 ล้านบาท เป็น 28,765.21 ล้านบาท ในปี 2561 คิดเป็นอัตราการเติบโตร้อยละ 28.29 และกำไรสุทธิเติบโตขึ้นจากปี 2560 ซึ่งเท่ากับ 946.44 ล้านบาท เป็น 1,064.86 ล้านบาท ในปี 2561 คิดเป็นอัตราการเติบโตร้อยละ 12.51 ซึ่งถือว่า SEG มีศักยภาพในการเติบโตสูงกว่าบริษัทอื่นๆ ในอุตสาหกรรมเดียวกัน อย่างไรก็ตาม เมื่อเปรียบเทียบกับอัตราส่วนราคาต่อกำไรและอัตราส่วนราคาต่อมูลค่าตามบัญชีของ SEG กับบริษัทที่มีขนาดใกล้เคียงกัน เช่น บริษัท กรุงเทพประกันภัย จำกัด (มหาชน) บริษัท กรุงเทพประกันชีวิต จำกัด (มหาชน) บริษัท เมืองไทยประกันภัย จำกัด (มหาชน) และบริษัท สินมั่นคงประกันภัย จำกัด (มหาชน) จะเห็นได้ว่าอัตราส่วนของ SEG มีค่าสูงกว่าบริษัทดังกล่าว ทั้งนี้ หากพิจารณาการประเมินมูลค่ายุติธรรมของ TIC โดยที่ปรึกษาทางการเงินอิสระ ซึ่งมีมูลค่ายุติธรรมอยู่ในช่วง 28.87 – 37.48 บาทต่อหุ้น ซึ่งเมื่อคูณด้วยจำนวนหุ้นที่ออกเพื่อชำระเป็นค่าตอบแทนในการรับโอนกิจการทั้งหมดของ SEG จำนวน 730,140,186 หุ้น จะได้มูลค่ายุติธรรมของ SEG เท่ากับ 21,079.15 – 27,365.65 ล้านบาท ดังนั้น ที่ปรึกษาทางการเงินจึงเห็นสอดคล้องกับที่ปรึกษาทางการเงินอิสระว่า มูลค่าการรับโอนกิจการทั้งหมดของ SEG เท่ากับ 25,000,000,000 บาท อยู่ในช่วงราคาที่เป็นมูลค่ายุติธรรม

ข้อมูลอัตราการเติบโตของรายได้และอัตราส่วนราคาเปรียบเทียบระหว่าง SEG และบริษัทจดทะเบียนในกลุ่มธุรกิจการเงิน หมวดประกันภัยและประกันชีวิต

| **บริษัท** | **รายได้รวม (ล้านบาท)** | | **อัตราการเติบโตรายได้ปี 2560 - 2561** | **กำไรสุทธิ (ล้านบาท)** | | **อัตราการเติบโตรายได้ปี 2560 - 2561** | **P/E ratio (เท่า)** | **P/BV ratio (เท่า)** | **ราคาหุ้น5**  **(บาท/หุ้น)** |
| --- | --- | --- | --- | --- | --- | --- | --- | --- | --- |
| **ปี 2560** | **ปี 2561** | **ปี 2560** | **ปี 2561** |
| บริษัท เครืออาคเนย์ จำกัด (SEG) | 22,421.731 | 28,765.211 | 28.29% | 946.441 | 1,064.861 | 12.51% | 23.482 | 2.012 | N/A |
| **บริษัทจดทะเบียนในกลุ่มธุรกิจการเงิน หมวดประกันภัยและประกันชีวิต3** | | | | | | | | | |
| บริษัท ศรีอยุธยา แคปปิตอล จำกัด (มหาชน) (AYUD) | 2,145.01 | 2,450.16 | 14.23% | 462.91 | 750.25 | 62.07% | 21.93 | 1.78 | 42.75 |
| บริษัท กรุงเทพประกันภัย จำกัด (มหาชน) (BKI) | 12,407.23 | 12,617.96 | 1.70% | 2,403.10 | 2,406.81 | 0.15% | 14.38 | 0.99 | 325.00 |
| บริษัท กรุงเทพประกันชีวิต จำกัด (มหาชน) (BLA) | 56,276.81 | 53,766.62 | (4.46%) | 3,635.39 | 4,969.74 | 36.70% | 9.36 | 1.21 | 27.25 |
| บริษัท จรัญประกันภัย จำกัด (มหาชน) (CHARAN) | 181.91 | 184.49 | 1.41% | 13.29 | 6.20 | (53.36%) | 58.07 | 0.62 | 30.00 |
| บริษัท อินทรประกันภัย จำกัด (มหาชน) (INSURE) | 409.43 | 458.33 | 11.94% | 9.15 | (47.18) | (615.46%) | N/A4 | 1.43 | 25.00 |
| บริษัท เมืองไทยประกันภัย จำกัด (มหาชน) (MTI) | 7,485.56 | 7,440.81 | (0.60%) | 618.44 | 415.59 | (32.80%) | 13.98 | 0.96 | 85.75 |
| บริษัท นวกิจประกันภัย จำกัด (มหาชน) (NKI) | 2,245.74 | 2,193.31 | (2.33%) | 110.65 | 86.51 | (21.82%) | 25.18 | 1.03 | 62.25 |
| บริษัทนำสินประกันภัย จำกัด (มหาชน) (NSI) | 1,916.39 | 1,804.63 | (5.83%) | 118.02 | 97.41 | (17.47%) | 10.88 | 0.80 | 76.25 |
| บริษัท สินมั่นคงประกันภัย จำกัด (มหาชน) (SMK) | 9,121.19 | 9,943.11 | 9.01% | 901.70 | 749.77 | (16.85%) | 11.13 | 1.26 | 38.00 |
| บริษัท ไทยประกันภัย จำกัด (มหาชน) (TIC) | 1,319.35 | 1,481.04 | 12.26% | 76.07 | (69.62) | (191.52%) | N/A4 | 1.71 | 42.00 |
| บริษัท ทิพยประกันภัย จำกัด (มหาชน) (TIP) | 6,145.20 | 5,505.70 | (10.41%) | 1,656.07 | 1,531.16 | (7.54%) | 8.92 | 1.84 | 23.50 |
| บริษัท ไทยเศรษฐกิจประกันภัย จำกัด (มหาชน) (TSI) | 538.55 | 493.62 | (8.34%) | (115.60) | (70.97) | 38.60% | N/A4 | 4.29 | 0.59 |
| บริษัท ประกันภัยไทยวิวัฒน์ จำกัด (มหาชน) (TVI) | 2,588.26 | 3,038.25 | 17.39% | 32.76 | 112.10 | 242.16% | 10.81 | 0.98 | 4.00 |
| **ค่าเฉลี่ยอุตสาหกรรม** |  |  | **2.77%** |  |  | **(44.39%)** | **18.46** | **1.45** |  |

หมายเหตุ: 1 อ้างอิงจากงบการเงินรวมของ SEG และบริษัทย่อย สำหรับปีสิ้นสุดวันที่ 31 ธันวาคม 2561 ที่ได้รับการตรวจสอบโดยผู้สอบบัญชีรับอนุญาต

2 คำนวณจากมูลค่า 25,000 ล้านบาท เทียบกับกำไรสุทธิและมูลค่าตามบัญชีจากงบการเงินรวมของ SEG สำหรับปีสิ้นสุด ณ วันที่ 31 ธันวาคม 2561

3 อ้างอิงจาก SETSMART ข้อมูล ณ วันที่ 10 พฤษภาคม 2562

4 ไม่สามารถคำนวณได้ เนื่องจากมีผลประกอบการขาดทุนสุทธิในงวดปี 2561

5 ข้อมูลราคาหุ้นล่าสุด ณ วันที่ 10 พฤษภาคม 2562

**ความเห็นคณะกรรมการบริษัท TIC ต่อธุรกรรมการรับโอนกิจการทั้งหมดของ SEG**

ที่ประชุมคณะกรรมการบริษัท TIC ครั้งที่ 4/2561 (โดยไม่มีกรรมการที่มีส่วนได้เสีย และ/หรือกรรมการที่เป็นบุคคลเกี่ยวโยงกัน) มีความเห็นว่าการเข้าทำธุรกรรมการรับโอนกิจการทั้งหมดของ SEG และการจัดสรรหุ้นสามัญเพิ่มทุนของบริษัทโฮลดิ้งเพื่อชำระเป็นค่าตอบแทนให้แก่ SEG จะนำมาสู่การเข้าลงทุนของบริษัทโฮลดิ้งในกิจการที่มีศักยภาพในการดำเนินธุรกิจ ทำให้ TIC และธุรกิจอื่นของบริษัทโฮลดิ้งมีโอกาสได้รับประโยชน์จากการประสานความร่วมมือทางธุรกิจระหว่างกันในอนาคต เช่น ฐานลูกค้า ช่องทางการจัดจำหน่าย เพื่อขยายตลาดสินค้าของ TIC เนื่องจาก SEG เป็นหนึ่งในสายธุรกิจหลักของกลุ่มไทยเจริญคอร์ปอเรชั่น (TCC Group) ซึ่งเป็นกลุ่มธุรกิจที่มีความมั่นคง แข็งแกร่งด้านการเงินชั้นนำของประเทศไทย และมีเครือข่ายกว้างขวางในระดับภูมิภาคอาเซียน กลุ่มบริษัทยังมีประสบการณ์ ความเชี่ยวชาญในการประกอบธุรกิจด้านประกันชีวิต ประกันวินาศภัย มาอย่างยาวนาน รวมถึงมีศักยภาพการเติบโตในธุรกิจอื่นๆ อีกมากมาย การดำเนินธุรกิจร่วมกับ SEG เป็นการส่งเสริมให้ธุรกิจของ TIC และบริษัทโฮลดิ้งมีความแข็งแกร่งและมีโอกาสในการเติบโตทั้งในและต่างประเทศ

อย่างไรก็ตาม ในเรื่องความเสี่ยงจากความเหมาะสมของการประเมินมูลค่าการโอนกิจการทั้งหมดของธุรกิจของ SEG ที่มูลค่าไม่เกิน 25,000 ล้านบาท คณะกรรมการได้ตั้งข้อสังเกตและมีความเห็นดังนี้

1. TIC ได้ทำการศึกษารายละเอียดต่าง ๆ ของ SEG ได้อย่างจำกัด เนื่องจากธุรกิจของ SEG มีขนาดใหญ่มากเมื่อเทียบกับธุรกิจของ TIC โดย SEG มีบริษัทในเครือมากกว่า 10 บริษัท TIC จึงไม่ได้มีการศึกษารายละเอียดหรือตรวจสอบข้อมูลในเชิงลึก ถึงฐานะการเงินของ SEG และการประเมินมูลค่าการโอนกิจการของ SEG รวมถึงไม่ได้ทำ Due Diligence ในรายละเอียดใดๆ ทั้งสิ้น โดยได้อ้างอิงกับ งบการเงินสำหรับปี สิ้นสุดวันที่ 31 ธันวาคม 2560 และรายงานของผู้สอบบัญชีรับอนุญาตของ (1) SEG (2) บริษัท อาคเนย์ประกันชีวิต จำกัด (มหาชน) (3) บริษัท อาคเนย์ประกันภัย จำกัด (มหาชน) และ (4) บริษัท อาคเนย์แคปปิตอล จำกัด ที่ได้รับการตรวจสอบโดยผู้สอบบัญชีรับอนุญาต คือ บริษัท เคพีเอ็มจี ภูมิไชย สอบบัญชี จำกัด รายงานการสอบทาน Embedded Value ของบริษัท อาคเนย์ประกันชีวิต จำกัด (มหาชน) ณ วันที่ 31 ธันวาคม 2560 จัดทำโดยบริษัท เคพีเอ็มจี ภูมิไชย สอบบัญชี จำกัด รายงานการประเมินมูลค่ากิจการของบริษัท อาคเนย์ประกันภัย จำกัด (มหาชน) ณ วันที่ 31 ธันวาคม 2560 จัดทำโดย JPWALL Consulting Partners (International) Limited รายงานการวิเคราะห์มูลค่ากิจการของ บริษัท อาคเนย์แคปปิตอล จำกัด และ SEG โดย บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ในฐานะที่ปรึกษาทางการเงินของ SEG และการสอบทานเบื้องต้นจากประกาศหรือโฆษณาการฝ่าฝืนหรือไม่ปฏิบัติตามกฎหมายว่าด้วยการประกันวินาศภัยและประกันชีวิตที่เปิดเผยโดยสำนักงานคณะกรรมการกำกับและส่งเสริมการประกอบธุรกิจประกันภัย เป็นต้น
2. ในการประเมินมูลค่ากิจการของบริษัท อาคเนย์ประกันภัย จำกัด (มหาชน) ณ วันที่ 31 ธันวาคม 2560 ผู้เชี่ยวชาญใช้วิธีประเมินมูลค่าจากกระแสเงินสดในการดำเนินงานในอนาคต 20 ปี ข้างหน้า ซึ่งอาจมีความเสี่ยงที่จะดำเนินการไม่เป็นไปตามประมาณการ หรือมีปัจจัยอื่น ๆ ที่กระทบต่อผลการดำเนินงาน ทำให้อาจมีผลกระทบต่อมูลค่าหุ้นที่ประเมินได้
3. เมื่อพิจารณาจากมูลค่ากิจการของบริษัท อาคเนย์ประกันภัย จำกัด (มหาชน) ณ วันที่ 31 ธันวาคม 2560 พบว่าอัตราส่วน P/BV อยู่ในเกณฑ์ที่สูง เมื่อเทียบเคียงกับบริษัทประกันภัยที่จดทะเบียนในตลาดหลักทรัพย์ฯ รายอื่น นอกจากนี้ การเทียบเคียงอัตราส่วน P/E นั้นไม่สามารถกระทำได้เพราะบริษัท อาคเนย์ประกันภัย จำกัด (มหาชน) มีผลประกอบการขาดทุนในปี 2560 อย่างไรก็ดี เมื่อพิจารณาจากรายได้รวมในอดีต พบว่าบริษัท อาคเนย์ประกันภัย จำกัด (มหาชน) มีอัตราการเติบโตที่สูงกว่าอัตราค่าเฉลี่ยของธุรกิจประกันภัย
4. เมื่อพิจารณาจากมูลค่ากิจการของบริษัท อาคเนย์แคปปิตอล จำกัด ณ วันที่ 31 ธันวาคม 2560 พบว่าอัตราส่วน P/BV และอัตราส่วน P/E อยู่ในเกณฑ์ที่สูงถึงสูงมาก เมื่อเทียบเคียงกับบริษัทที่ประกอบธุรกิจใกล้เคียงกันที่จดทะเบียนในตลาดหลักทรัพย์ฯ รายอื่น

คณะกรรมการมีความเห็นว่าข้อสังเกตตามข้อ ก. – ง. ข้างต้น เป็นความเสี่ยงจากการเข้าทำธุรกรรมการรับโอนกิจการทั้งหมดของธุรกิจของ SEG ที่มีนัยสำคัญ ที่คณะกรรมการไม่อาจสามารถประเมินหาข้อสรุปของผลกระทบจากความเสี่ยงดังกล่าวที่ชัดเจนได้ ในเรื่องนี้ TIC จึงได้ดำเนินการแต่งตั้งที่ปรึกษาทางการเงินอิสระเพื่อให้ความเห็นต่อผู้ถือหุ้นเกี่ยวกับธุรกรรมการรับโอนกิจการทั้งหมด ซึ่งได้จัดส่งรายงานความเห็นดังกล่าวพร้อมหนังสือเชิญประชุมวิสามัญ  
ผู้ถือหุ้นครั้งที่ 1/2561 แล้ว

อย่างไรก็ตาม แผนการปรับโครงสร้างกิจการนี้ ได้ให้ทางเลือกแก่ผู้ถือหุ้นที่ไม่ประสงค์จะรับความเสี่ยงจากการเข้าทำธุรกรรมการรรับโอนกิจการทั้งหมด โดยให้ทางเลือกแก่ผู้ถือหุ้นในการขายหุ้นในการทำคำเสนอซื้อหลักทรัพย์ทั้งหมดของ TIC โดยความสมัครใจแบบมีเงื่อนไข โดยรับชำระเป็นเงินสดที่ราคา 34.24 บาทต่อหุ้น ซึ่งเป็นราคาที่น่าจะสมเหตุสมผล หากเปรียบเทียบกับช่วงราคาหุ้นของบริษัทในช่วงประมาณ 1 ปีที่ผ่านมา ประกอบกับการพิจารณาจากสภาพแวดล้อมของ TIC สภาวะเศรษฐกิจ ในปัจจุบัน การแข่งขันในอุตสาหกรรมประกันวินาศภัย ตลอดจนปัจจัยอื่น ๆ ที่เกี่ยวข้อง โดยถ้าหากราคาตลาดของหุ้นของ TIC ในช่วงเวลาการทำคำเสนอซื้อต่ำกว่าราคาเสนอซื้อ ผู้ถือหุ้นอาจพิจารณาการขายหุ้นในการทำคำเสนอซื้อ แต่ถ้าหากราคาตลาดของหุ้นของ TIC สูงกว่าราคาเสนอซื้อ ผู้ถือหุ้นอาจเลือกที่จะขายหุ้นในตลาดหลักทรัพย์ฯ ทั้งนี้ ผู้ถือหุ้นควรพิจารณาความเห็นของที่ปรึกษาการเงินอิสระเพิ่มเติมเกี่ยวกับความสมเหตุสมผลของราคาที่เสนอซื้อดังกล่าวต่อไป

เงื่อนไขการเข้าทำธุรกรรมการรรับโอนกิจการทั้งหมดนี้ เป็นเงื่อนไขหลักเงื่อนไขหนึ่งในการดำเนินการตามแผนการปรับโครงสร้างกิจการ ซึ่งได้ให้ทางเลือกแก่ผู้ถือหุ้นที่ไม่ประสงค์จะรับความเสี่ยงจากการเข้าทำธุรกรรมการรับโอนกิจการทั้งหมดสามารถขายหุ้นในการทำคำเสนอซื้อหลักทรัพย์ทั้งหมดของ TIC โดยความสมัครใจแบบมีเงื่อนไข โดยรับชำระเป็นเงินสดที่ราคา 34.24 บาทต่อหุ้น และยังให้ทางเลือกแก่ผู้ถือหุ้นที่ประสงค์จะรับความเสี่ยงในการแลกหุ้นโดยเปลี่ยนเป็นหุ้นของบริษัทโฮลดิ้ง โดยจะนำไปสู่การมีส่วนร่วมลงทุนในธุรกิจของ SEG และได้รับผลตอบแทน และความเสี่ยงไปกับอนาคตของ SEG ด้วยต่อไป ในกรณีที่บริษัทโฮลดิ้งได้รับอนุญาตให้เข้าจดทะเบียนในตลาดหลักทรัพย์ฯ ในภายหลัง (Relisting)

ด้วยเหตุผลข้างต้น ที่ประชุมคณะกรรมการบริษัท TIC ครั้งที่ 4/2561 จึงมีมติเห็นชอบให้นำเสนอต่อที่ประชุมผู้ถือหุ้นของ TIC เพื่อพิจารณาอนุมัติแผนการปรับโครงสร้างกิจการ ซึ่งจะรวมถึงการให้บริษัทโฮลดิ้งเข้ารับโอนกิจการทั้งหมดของ SEG โดยที่ประชุมวิสามัญผู้ถือหุ้นของ TIC ครั้งที่ 1/2561 จัดขึ้นเมื่อวันที่ 15 มิถุนายน 2561 ได้มีมติอนุมัติแผนการปรับโครงสร้างกิจการและการทำรายการที่เกี่ยวข้องแล้ว

**ความเห็นคณะกรรมการบริษัท TGH ต่อธุรกรรมการรับโอนกิจการทั้งหมดของ SEG**

ที่ประชุมคณะกรรมการบริษัท TGH ครั้งที่ 1/2561 เมื่อวันที่ 11 กรกฎาคม 2561 มีมติเป็นเอกฉันทน์อนุมัติการดำเนินการตามแผนการปรับโครงสร้างกิจการ ซึ่งได้รับการอนุมัติจากที่ประชุมวิสามัญผู้ถือหุ้นของ TIC ครั้งที่ 1/2561 รวมถึงอนุมัติการดำเนินการที่เกี่ยวข้อง

1. **ผู้ถือหุ้น TIC จะมีสัดส่วนการถือหุ้นใน TGH ลดลงกว่าสัดส่วนการถือหุ้นใน TIC (Dilution Effect) และมีสถานะการกระจายการถือหุ้นรายย่อย (Free float) ไม่เป็นไปตามเกณฑ์**

เนื่องจาก TGH จะมีการออกและจัดสรรหุ้นสามัญเพิ่มทุนให้แก่ SEG จำนวน 730,140,186 หุ้น ส่งผลให้ภายหลังการปรับโครงสร้างกิจการ ผู้ถือหุ้นของ SEG จะถือหุ้น TGH เท่ากับร้อยละ 96.88 ของหุ้นที่ออกและชำระแล้วทั้งหมดของ TGH และผู้ถือหุ้น TIC (ซึ่งรวมถึง SEM และผู้ถือหุ้น TIC อื่นๆ) จะมีสัดส่วนการถือหุ้นใน TGH เท่ากับ  
ร้อยละ 3.12 ของหุ้นที่ออกและชำระแล้วทั้งหมดของ TGH

นอกจากนี้ ภายหลังการปรับโครงสร้างกิจการดังกล่าว จะส่งผลให้โครงสร้างการถือหุ้นของ TGH ไม่เป็นไปตามคุณสมบัติตามหลักเกณฑ์การดำรงสถานะเป็นบริษัทจดทะเบียนในตลาดหลักทรัพย์ฯ ที่ระบุว่าบริษัทฯ จะต้องมีผู้ถือหุ้นรายย่อยไม่น้อยกว่า 150 ราย และต้องถือหุ้นรวมกันไม่น้อยกว่าร้อยละ 15 ของทุนชำระแล้วของบริษัทฯ อย่างไรก็ตาม TGH มีแผนในการแก้ไขปัญหาดังกล่าว โดยมีรายละเอียด ดังนี้

* ช่วงก่อนที่บริษัทฯ จะนำหุ้นสามัญเข้าจดทะเบียนในตลาดหลักทรัพย์ บริษัทฯ จะดำเนินการให้ SEM กระจายหุ้น TIC หรือ หุ้น TGH หรือ กระจายหุ้น TGH โดยผู้ถือหุ้นของ SEG ประมาณร้อยละ 2.00 – 3.00 ของทุนชำระแล้วของ TGH ภายหลังการรับโอนกิจการทั้งหมดจาก SEG ให้แก่ผู้ลงทุนสถาบัน และ/หรือบุคคลในวงจำกัด (Private Placement) ตามนิยามของสำนักงาน ก.ล.ต. ซึ่งไม่เป็นบุคคลที่เกี่ยวโยงกันกับ TGH และ SEG เพื่อให้มีสัดส่วนการถือหุ้นของผู้ถือหุ้นรายย่อย (Free float) อย่างน้อยร้อยละ 3.00 ของทุนชำระแล้วของบริษัทฯ ก่อนเข้าจดทะเบียนในตลาดหลักทรัพย์ฯ
* ภายหลังการเข้าจดทะเบียนในตลาดหลักทรัพย์ฯ บริษัทฯ จะดำเนินการดังต่อไปนี้
* กลุ่มผู้ถือหุ้นใหญ่อาจเสนอขายหุ้นสามัญเดิม และ/หรือ บริษัทฯ จะดำเนินการออกและเสนอขายหุ้นสามัญเพิ่มทุนแก่นักลงทุนทั่วไป (Public Offering) และ/หรือ บุคคลในวงจำกัด (Private Placement) เพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 7.00 ของทุนชำระแล้วของบริษัทฯ ซึ่งบริษัทฯ มีความตั้งใจในการออกและเสนอขายหุ้นดังกล่าวให้แล้วเสร็จ ภายใน 6 เดือน นับจากวันที่หุ้นสามัญของบริษัทฯ เข้าจดทะเบียนในตลาดหลักทรัพย์ฯ
* กลุ่มผู้ถือหุ้นใหญ่อาจเสนอขายหุ้นสามัญเดิม และ/หรือ บริษัทฯ จะดำเนินการออกและเสนอขายหุ้นสามัญเพิ่มทุนแก่นักลงทุนทั่วไป (Public Offering) และ/หรือ บุคคลในวงจำกัด (Private Placement) เพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 15.00 ของทุนชำระแล้วของบริษัทฯ ภายใน 1 ปี นับจากวันที่หุ้นสามัญของบริษัทฯ เข้าจดทะเบียนในตลาดหลักทรัพย์ฯ

อย่างไรก็ตาม ในกรณีที่ TGH ไม่สามารถกระจายหุ้นเพื่อให้บริษัทฯ มีสัดส่วนการถือหุ้นของผู้ถือหุ้นรายย่อย (Free float) ครบร้อยละ 15.00 ของทุนที่ออกและชำระแล้วทั้งหมด TGH จะมีค่าธรรมเนียมส่วนเพิ่มที่ต้องชำระแก่ตลาดหลักทรัพย์ฯ โดยตลาดหลักทรัพย์ฯ มีแนวทางการดำเนินการ ดังนี้

* บริษัทที่มี Free Float ไม่ครบถ้วนเป็นปีที่ 1: ตลาดหลักทรัพย์ จะมีหนังสือแจ้งบริษัท
* บริษัทที่มี Free Float ไม่ครบถ้วนเป็นปีที่ 2 เข้าข่ายต้องจ่ายค่าธรรมเนียมรายปีส่วนเพิ่ม: ตลาดหลักทรัพย์จะประกาศชื่อต่อสาธารณะ พร้อมแจ้งให้บริษัทเริ่มชำระค่าธรรมเนียมรายปีส่วนเพิ่มในอัตราค่าธรรมเนียมปีที่ 1 ตามสัดส่วนรายย่อยที่ไม่ครบถ้วน โดยรายละเอียดค่าธรรมเนียมส่วนเพิ่ม เป็นดังนี้

|  |  |  |  |  |
| --- | --- | --- | --- | --- |
| **จำนวน Free float ที่ขาด (%)** | **ปีที่เริ่มจ่ายค่าธรรมเนียมเป็นปีที่ (เท่าของค่าธรรมเนียมรายปี)** | | | |
| **ปีที่ 1** | **ปีที่ 2** | **ปีที่ 3** | **ปีที่ 4 เป็นต้นไป** |
| น้อยกว่าเท่ากับ 5% | 1.0 เท่า | 1.5 เท่า | 2.0 เท่า | 2.5 เท่า |
| มากกว่า 5% - 10% | 1.5 เท่า | 2.0 เท่า | 2.5 เท่า | 3.0 เท่า |
| มากกว่า 5% - 15% | 2.0 เท่า | 2.5 เท่า | 3.0 เท่า | 3.5 เท่า |

หมายเหตุ: ประมาณการค่าธรรมเนียมรายปีของ TGH เท่ากับ 1.51 ล้านบาทต่อปี คำนวณจากทุนชำระแล้วเท่ากับ 7,536.40 ล้านบาท อัตราค่าธรรมเนียม 0.02% ต่อปี ของทุนจดทะเบียนและชำระแล้ว

ทั้งนี้ ตลาดหลักทรัพย์อาจผ่อนผันการเรียกเก็บค่าธรรมเนียมรายปีส่วนเพิ่ม สำหรับ

1. บริษัทที่ได้จัดทำแผนการแก้ไข Free Float ที่มีมาตรการและกรอบเวลาดำเนินการที่ชัดเจน หรือ
2. บริษัทอยู่ระหว่างรอผลการดำเนินการตามมาตรการแก้ไข Free Float

* บริษัทที่มี Free Float ไม่ครบถ้วนตั้งแต่ปีที่ 3 ขึ้นไป ต้องจ่ายค่าธรรมเนียมรายปีส่วนเพิ่ม: ตลาดหลักทรัพย์จะประกาศชื่อต่อสาธารณะ พร้อมแจ้งให้บริษัทชำระค่าธรรมเนียมรายปีส่วนเพิ่ม ตามสัดส่วนรายย่อยที่ขาดและจำนวนปีที่ขาดตามที่ตลาดหลักทรัพย์ กำหนดจนกว่าบริษัทจะแก้ไข Free Float ได้

นอกจากนี้ บริษัทที่มี Free Float ไม่ครบถ้วนตั้งแต่ 2 ปีขึ้นไป  จะต้องนำส่งรายงานความคืบหน้าในการแก้ไข Free Float ทุก 6 เดือนนับจากวันครบกำหนดนำส่งรายงานจนกว่าบริษัทจดทะเบียนจะมีคุณสมบัติ Free Float ครบถ้วน

1. **ผลกระทบด้านภาษีกรณีผู้ที่หุ้น TIC ที่แลกหุ้น**

การแลกหุ้นนั้นอาจส่งผลกระทบทางภาษีอากรต่อผู้ถือหุ้นของ TIC ดังต่อไปนี้

1. กรณีผู้ถือหุ้นเป็นบุคคลธรรมดา กำไรจากการแลกหุ้นเข้าลักษณะเป็นเงินได้จากการขายหลักทรัพย์ในตลาดหลักทรัพย์ฯ ซึ่งได้รับการยกเว้นไม่ต้องนำไปรวมคำนวณเป็นเงินได้พึงประเมินเพื่อเสียภาษีเงินได้บุคคลธรรมดา
2. กรณีผู้ถือหุ้นเป็นบริษัทหรือห้างหุ้นส่วนนิติบุคคล สำหรับบริษัทหรือห้างหุ้นส่วนนิติบุคคลที่ตั้งขึ้นตามกฎหมายไทย จะต้องนำผลกำไรจากการแลกหุ้นไปคำนวณรวมเป็นรายได้ในการคำนวณกำไรสุทธิเพื่อเสียภาษีนิติบุคคล ซึ่งปัจจุบัน คืออัตราร้อยละ 20 ของกำไรสุทธิ ส่วนบริษัทหรือห้างหุ้นส่วนนิติบุคคลที่ตั้งขึ้นตามกฎหมายต่างประเทศแต่มิได้ประกอบกิจการในประเทศไทยนั้น กำไรจากการแลกหุ้นจะต้องเสียภาษีเงินได้หัก ณ ที่จ่ายในอัตราร้อยละ 15 เว้นแต่มีอนุสัญญาภาษีซ้อนที่ให้สิทธิยกเว้นหรือลดหย่อนการจัดเก็บภาษีของประเทศไทยสำหรับเงินได้ที่เป็นผลกำไรจากการโอนหุ้นหรือแลกหุ้นดังกล่าว
3. กรณีผู้ถือหุ้นเป็นกองทุนรวมที่จัดตั้งขึ้นตามกฎหมายไทยหรือนิติบุคคลอื่นที่จัดตั้งขึ้นตามกฎหมายพิเศษของประเทศไทย จะไม่มีหน้าที่ต้องนำผลกำไรจากการแลกหุ้นมาเสียภาษีเงินได้นิติบุคคล เนื่องจากไม่เข้าลักษณะเป็นบริษัทหรือห้างหุ้นส่วนนิติบุคคลตามความหายของประมวลรัษฎากรแต่อย่างใด
4. **TGH อาจมีความขัดแย้งทางผลประโยชน์ จากกรณีที่ผู้ถือหุ้นใหญ่มีการถือหุ้นในบริษัทจดทะเบียนที่ประกอบธุรกิจเดียวกัน**

ภายหลังการปรับโครงสร้างกิจการ SEG จะมีฐานะเป็นผู้ถือหุ้นรายใหญ่ของบริษัทฯ โดยปัจจุบัน กลุ่มผู้ถือหุ้นของ SEG ถือหุ้นอยู่ในบริษัท อินทรประกันภัย จำกัด (มหาชน) (“**INSURE**”) ซึ่งเป็นบริษัทจดทะเบียนในตลาดหลักทรัพย์ฯ จำนวน 6,782,495 หุ้น คิดเป็นร้อยละ 67.82 ของทุนจดทะเบียนชำระแล้ว โดย INSURE ประกอบธุรกิจประกันวินาศภัยเป็นธุรกิจหลัก

ทั้งนี้ การปรับโครงสร้างกิจการดังกล่าวอาจทำให้มีความขัดแย้งทางผลประโยชน์ อย่างไรก็ตาม เนื่องจาก INSURE และ บริษัท อาคเนย์ประกันภัย จำกัด (มหาชน) (“**SEIC**”) ซึ่งจะเป็นบริษัทย่อยของบริษัทฯ มีกลุ่มลูกค้าเป้าหมายที่แตกต่างกันซึ่งเป็นผลมาจากโครงสร้างทุนที่แตกต่างกันของแต่ละกลุ่มโดย SEIC มีส่วนของผู้ถือหุ้นประมาณ 2,582.22 ล้านบาท ณ วันที่ 31 ธันวาคม 2561 มีสาขากว่า 75 แห่งทั่วประเทศไทย ซึ่งสามารถรองรับลูกค้าได้หลากหลายกลุ่มทั้งลูกค้าบุคคลธรรมดาและนิติบุคคลขนาดเล็กจนถึงขนาดใหญ่ ในขณะที่ INSURE เน้นเฉพาะกลุ่มลูกค้าบุคคลธรรมดาและนิติบุคคลขนาดเล็ก เนื่องจาก INSURE มีส่วนของผู้ถือหุ้นประมาณ 175.18 ล้านบาท ณ วันที่ 31 ธันวาคม 2561 และมีสาขา 5 แห่ง ซึ่งเป็นข้อจำกัดในการรับประกันภัยกลุ่มลูกค้าขนาดใหญ่

นอกจากนี้ ปัจจุบัน INSURE และ SEIC มีการดำเนินงานที่แยกจากกันเด็ดขาดและเป็นอิสระต่อกัน โดยมีคณะกรรมการบริษัท ผู้บริหาร พนักงาน สำนักงาน สาขา แยกจากกันอย่างชัดเจน รวมถึงการใช้ชื่อทางการค้าและเครื่องหมายการค้า ก็มีความแตกต่างกันและสามารถแบ่งแยกเป็นคนละกลุ่มธุรกิจได้อย่างชัดเจน

ในส่วนของแผนธุรกิจ นโยบายการกำหนดราคา และการดำเนินงานของแต่ละกลุ่มก็อยู่ภายใต้การกำกับดูแล โดย สำนักงานคณะกรรมการกำกับและส่งเสริมการประกอบธุรกิจประกันภัย (คปภ) ซึ่งทำให้มีความมั่นใจได้ว่าการดำเนินงานของแต่ละกลุ่มธุรกิจจะอยู่ภายใต้การแข่งขันอย่างเสรีตามกลไกตลาด มีความโปร่งใสและเป็นอิสระจากกันอย่างแท้จริง

ตารางเปรียบเทียบข้อมูลที่สำคัญระหว่าง SEIC TIC และ INSURE

|  |  |  |  |
| --- | --- | --- | --- |
| **สำหรับงวดงวดปี สิ้นสุด วันที่ 31 ธันวาคม 2561** (หน่วย: ล้านบาท) | **SEIC** | **TIC** | **INSURE** |
| สินทรัพย์รวม | 18,069.10 | 3,177.71 | 951.95 |
| หนี้สินรวม | 15,486.87 | 2,601.46 | 776.77 |
| ส่วนของผู้ถือหุ้นรวม | 2,582.22 | 576.25 | 175.18 |
| ทุนจดทะเบียนและชำระแล้ว | 500.00 | 235.00 | 100.00 |
| รายได้รวม | 7,841.60 | 1,746.53 | 458.33 |
| กำไรสุทธิ | (126.08) | (69.62) | (47.18) |
| จำนวนสาขา | 75 สาขา | 13 สาขา | 5 สาขา |
| จำนวนพนักงาน | 1,515 คน | 362 คน | 160 คน |

|  |  |  |  |
| --- | --- | --- | --- |
| **เบี้ยประกันภัยรับจำแนกตามประเภทประกันภัย สำหรับงวดปี สิ้นสุด วันที่ 31 ธันวาคม 2561** (หน่วย: ล้านบาท) | **SEIC** | **TIC** | **INSURE** |
| ประกันอัคคีภัย | 685.27 | 143.98 | 49.23 |
| ประกันทางทะเลและขนส่ง | 50.17 | 95.97 | 3.35 |
| ประกันรถยนต์ | 7,918.52 | 1,558.44 | 517.07 |
| ประกันเบ็ดเตล็ด | 2,180.15 | 537.34 | 96.19 |
| **เบี้ยประกันภัยรับรวม** | **10,834.11** | **2,335.74** | **665.83** |

อย่างไรก็ตาม หากภายหลังการปรับโครงสร้างกิจการ กลุ่มผู้ถือหุ้นของ SEG ยังคงถือหุ้นใน INSURE ซึ่งประกอบธุรกิจในลักษณะเดียวกับบริษัทฯ อยู่ บริษัทฯ จะพิจารณาเสนอแนวทางการแก้ไขประเด็นดังกล่าวต่อคณะกรรมการบริษัทฯ ภายใน 6 เดือน หลังจากบริษัทฯ เข้าจดทะเบียนในตลาดหลักทรัพย์ฯ โดยการประสานกับกลุ่มผู้ถือหุ้นใหญ่เพื่อให้การสนับสนุนในการดำเนินการเพื่อขจัดความขัดแย้ง โดยตัวอย่างแนวทางที่เป็นไปได้ เช่น การปรับโครงสร้างการถือหุ้นของ INSURE ให้เข้ามาอยู่ภายใต้บริษัทฯ เป็นต้น โดยจะเร่งดำเนินการให้บริษัทฯ ไม่มีความขัดแย้งทางผลประโยชน์เพื่อให้เป็นไปตามหลักเกณฑ์การดำรงสถานะเป็นบริษัทจดทะเบียนในตลาดหลักทรัพย์ฯ โดยเร็ว รวมถึงจะต้องดำเนินการให้เป็นไปตามหลักเกณฑ์ของการเข้าทำรายการได้มาหรือจำหน่ายไปซึ่งสินทรัพย์ รายการที่เกี่ยวโยงกัน รวมถึงกฎหมายที่เกี่ยวข้องต่อไป

1. **บริษัทย่อยของ TGH อาจมีความขัดแย้งทางผลประโยชน์กับบริษัทนายหน้าประกันชีวิตและประกันวินาศภัย**

ในปัจจุบันบริษัทในกลุ่ม SEG ซึ่งได้แก่ บริษัท อาคเนย์ประกันชีวิต จำกัด (มหาชน) (“**SELIC**”) บริษัท อาคเนย์ประกันภัย จำกัด (มหาชน) (“**SEIC**”) และบริษัท อาคเนย์ แคปปิตอล จำกัด (“**SECAP**”) มีการทำรายการกับบริษัทนายหน้าประกันวินาศภัยและนายหน้าประกันชีวิตหลายบริษัท รวมถึง (1) บริษัท ซาร่า อินชัวรันซ์ โบรกเกอร์ จำกัด (“**SARA**”) ซึ่งเป็นบริษัทนายหน้าประกันวินาศภัย (2) บริษัท มิลเลนเนี่ยม อินชัวรันซ์ โบรกเกอร์ จำกัด (“**MIB**”) ซึ่งเป็นบริษัทนายหน้าประกันวินาศภัย และ (3) บริษัท มิลเลนเนี่ยม แอสชัวรันซ์ โบรกเกอร์ จำกัด (“**MAB**”) ซึ่งเป็นบริษัทนายหน้าประกันชีวิต โดยการทำรายการกับบริษัทนายหน้าดังกล่าวอาจเกิดการพึ่งพิงทางธุรกิจและอาจทำให้เกิดความกังวลต่อการดำเนินธุรกิจของกลุ่ม SEG ดังนั้น TGH ดำเนินการเพื่อลดความกังวลในการดำเนินธุรกิจกับกลุ่มโบรคเกอร์ดังกล่าว ตามรายละเอียดดังต่อไปนี้

แผนการดำเนินธุรกิจกับ SARA

SARA มีการรับเบี้ยประกันวินาศภัยและนำส่งให้แก่ SEIC จากลูกค้า 2 กลุ่ม ได้แก่ ลูกค้าทั่วไป และลูกค้าซึ่งเป็นบริษัทในกลุ่มไทยเจริญคอร์ปอเรชั่น (บริษัทในเครือ TCC) ซึ่งเป็นบุคคลทีเกี่ยวโยง โดยมีการดำเนินการสำหรับทั้ง 2 กลุ่ม ดังต่อไปนี้

* **แผนการดำเนินการสำหรับลูกค้าทั่วไป**

SEIC มีการรับเบี้ยประกันวินาศภัยจาก SARA สำหรับลูกค้าทั่วไป และมีการจ่ายค่าจ้างค่าบำเหน็จแก่ SARA บนข้อตกลงในการทำรายการให้มีเงื่อนไขเป็นไปตามปกติทางการค้า และเป็นไปตามอัตราที่สำนักงานคณะกรรมการกำกับและส่งเสริมการประกอบธุรกิจประกันภัย (“**คปภ.**”) กำหนด และทำการเปิดเผยการทำรายการดังกล่าวเป็นรายการที่เกี่ยวโยงกันในงบการเงิน โดยได้เปิดเผยในงบการเงินรวมของ SEG และบริษัทย่อย ตั้งแต่งวดเก้าเดือนสิ้นสุดวันที่ 30 กันยายน 2561 เป็นต้นไป รวมถึงจะเปิดเผยในแบบแสดงรายการข้อมูลประจำปี (แบบ 56-1) และรายงานประจำปีของบริษัทฯ

* **แผนการดำเนินการสำหรับลูกค้าซึ่งเป็นบริษัทในเครือ TCC**

บริษัทฯ ได้ดำเนินการให้ SEIC ลดสัดส่วนการรับเบี้ยประกันวินาศภัยจาก SARA ซึ่งเป็นการรับประกันจากบริษัทในเครือ TCC ทั้งหมด โดยทันที รวมถึงบริษัทฯ ได้มีนโยบายให้ SEIC รับประกันวินาศภัยจากบริษัทในเครือ TCC โดยตรง โดยไม่ผ่านตัวแทนหรือนายหน้าใดๆ ยกเว้นในกรณีที่บริษัทในเครือ TCC ใด ที่มีนโยบายในการจัดหาประกันวินาศภัยและประกันชีวิต ผ่านบริษัทนายหน้าอิสระเพื่อการรักษาผลประโยชน์สูงสุดขององค์กรนั้นๆ โดยเริ่มปฏิบัติตามนโยบายดังกล่าวตั้งแต่เดือนมกราคม ปี 2562 เป็นต้นไป

แผนการดำเนินธุรกิจกับ MIB

MIB มีการรับเบี้ยประกันวินาศภัยจาก SECAP และนำส่งให้แก่ SEIC โดยเนื่องจากลูกค้าของ MIB คือ SECAP ซึ่งมีการทำประกันภัยรถยนต์สำหรับรถยนต์ที่ให้เช่าตามสัญญาเช่าดำเนินงานแก่นิติบุคคลทั้งหน่วยงานภาครัฐและเอกชนจำนวนมาก ซึ่งในการปรับเปลี่ยนรูปแบบการทำประกันภัยรถยนต์ดังกล่าวจะต้องมีการเจรจารายละเอียดกับลูกค้าของ SECAP ด้วย โดยลูกค้าของ SECAP ประกอบด้วยลูกค้านิติบุคคลทั่วไป และลูกค้าซึ่งเป็นบริษัทในเครือ TCC สำหรับลูกค้าทั่วไปของ SECAP บริษัทฯ ได้ดำเนินการให้ SEIC ทยอยลดสัดส่วนการรับเบี้ยประกันวินาศภัยจาก MIB ทั้งหมดภายในปี 2562 และหลังจากนั้น SEIC จะไม่มีการรับเบี้ยประกันวินาศภัยจาก MIB อีกต่อไป สำหรับลูกค้าของ SECAP ซึ่งเป็นบริษัทในเครือ TCC บริษัทฯ ดำเนินการให้ SEIC รับประกันภัยรถยนต์จาก SECAP โดยตรงทันที รวมถึงบริษัทฯ มีนโยบายให้ SEIC รับประกันภัยรถยนต์จาก SECAP โดยตรงทั้งหมด ตั้งแต่ 1 มกราคม ปี 2563 เป็นต้นไป ทั้งนี้ ในระหว่างที่บริษัทในเครือ SEG ยังคงมีการทำรายการกับ MIB บริษัทฯ ได้ทำการเปิดเผยการทำรายการดังกล่าวเป็นรายการที่เกี่ยวโยงกันในงบการเงิน โดยได้เปิดเผยในงบการเงินรวมของ SEG และบริษัทย่อย ตั้งแต่งวดเก้าเดือนสิ้นสุดวันที่ 30 กันยายน 2561 เป็นต้นไป รวมถึงจะเปิดเผยในแบบแสดงรายการข้อมูลประจำปี (แบบ 56-1) และรายงานประจำปีของบริษัทฯ ทั้งนี้ SECAP ไม่มีการนำส่งเบี้ยประกันภัยผ่าน MIB ตั้งแต่เดือนพฤษภาคม ปี 2562   
เป็นต้นไป

แผนการดำเนินธุรกิจกับ MAB

ในปัจจุบัน SELIC ไม่มีการรับเบี้ยประกันชีวิตจาก MAB โดยบริษัทฯ ไม่มีนโยบายให้ SELIC รับเบี้ยประกันชีวิตจาก MAB ในอนาคตเช่นกัน รวมถึงบริษัทฯ มีนโยบายให้ SELIC รับประกันชีวิตจากบริษัทในเครือ TCC โดยตรง โดยไม่ผ่านตัวแทนหรือนายหน้าใดๆ ยกเว้นในกรณีที่บริษัทในเครือ TCC ใด ที่มีนโยบายในการจัดหาประกันวินาศภัยและประกันชีวิต ผ่านบริษัทนายหน้าอิสระเพื่อการรักษาผลประโยชน์สูงสุดขององค์กรนั้นๆ ทั้งนี้ หากบริษัทในเครือ SEG มีการทำรายการกับ MAB บริษัทฯ จะทำการเปิดเผยการทำรายการดังกล่าวเป็นรายการที่เกี่ยวโยงกันในงบการเงิน แบบแสดงรายการข้อมูลประจำปี (แบบ 56-1) และรายงานประจำปีของบริษัทฯ

ทั้งนี้ ในระหว่างที่ SELIC SEIC และ SECAP ยังคงมีการทำรายการกับ SARA MIB และ MAB บริษัทฯ มีนโยบายให้สำนักตรวจสอบภายในทำการตรวจสอบการทำรายการให้เป็นไปตามนโยบายดังกล่าวข้างต้น รวมถึงดำเนินการให้คณะกรรมการตรวจสอบของบริษัทฯ พิจารณาถึงความจำเป็นและความสมเหตุสมผลของการเข้าทำรายการดังกล่าว โดยคำนึงถึงผลประโยชน์ของบริษัทฯ และผู้ถือหุ้นเป็นหลัก นอกจากนี้บริษัทฯ และบริษัทย่อย จะพิจารณาข้อตกลงในการทำรายการให้มีเงื่อนไขเป็นไปตามปกติทางการค้า (Arm’s length basis) และเป็นไปตามกฎเกณฑ์ที่ คปภ. กำหนด

# ข้อมูลสรุปของบริษัท

## ข้อมูลสรุปของบริษัทที่ออกหลักทรัพย์ (TGH)

### นโยบายและภาพรวมการประกอบธุรกิจ

บริษัท เครือไทย โฮลดิ้งส์ จำกัด (มหาชน) จดทะเบียนก่อตั้งเป็นบริษัทมหาชน เมื่อวันที่ 29 มิถุนายน 2561 บริษัทฯ ประกอบธุรกิจหลักโดยการถือหุ้นในบริษัทอื่น (Holding Company) โดยจะมีรายได้หลักจากเงินปันผลที่ได้รับจากการถือหุ้นในบริษัทย่อยหรือบริษัทร่วม รวมถึงที่บริษัทฯ จะเข้าลงทุนในอนาคต

### ลักษณะการประกอบธุรกิจ

บริษัทฯ มีทุนจดทะเบียนเริ่มแรกมูลค่า 10,000 บาท ประกอบด้วยหุ้นสามัญ 1,000 หุ้น มูลค่าที่ตราไว้หุ้นละ 10 บาท บริษัทฯ ประกอบธุรกิจหลักโดยการถือหุ้นในบริษัทอื่น (Holding Company) ซึ่งจะลงทุนในบริษัทที่ประกอบธุรกิจประกันชีวิต ธุรกิจประกันภัย ธุรกิจลีซซิ่ง และธุรกิจอื่นๆ ที่มีความสามารถในการสร้างรายได้ที่มั่นคงและยั่งยืน ทั้งนี้ บริษัทฯ จะลงทุนในบริษัทที่ประกอบ **ธุรกิจประกันชีวิต ธุรกิจประกันภัย และธุรกิจลีซซิ่ง** ซึ่งเป็นธุรกิจหลัก ให้มีสัดส่วนไม่น้อยกว่าร้อยละ 75 ของสินทรัพย์รวมของบริษัทฯ และบริษัทที่ประกอบธุรกิจหลักต้องเป็นบริษัทย่อยของบริษัทฯ โดยก่อนการทำคำเสนอซื้อในครั้งนี้บริษัทฯ ยังไม่ได้เข้าลงทุนในบริษัทใดๆ ทั้งนี้ ภายหลังการปรับโครงสร้างกิจการ บริษัทฯ จะประกอบธุรกิจหลักดังต่อไปนี้

1) ลงทุนในบริษัทย่อยในกลุ่มและ/หรือบริษัทร่วมในกลุ่ม

2) จัดหาเงินทุนเพื่อดำเนินธุรกิจของบริษัทฯ และบริษัทในกลุ่ม

3) ลงทุนในบริษัทอื่นใดที่ไม่ได้อยู่ในกลุ่มเพื่อประโยชน์ในการบริหารสภาพคล่องและเพื่อผลตอบแทนของบริษัทฯ

4) ให้บริการทางด้านการงานสนับสนุนแก่บริษัทในกลุ่ม

ภายหลังการรับโอนกิจการทั้งหมดของ SEG ขนาดของแต่ละธุรกิจจะเป็นดังนี้

|  |  |  |
| --- | --- | --- |
| **ประเภทธุรกิจ** | **สินทรัพย์ (ล้านบาท)** | **ร้อยละ** |
| ประกันชีวิต | 50,298 | 57.44% |
| ประกันภัย | 21,246 | 24.26% |
| ลีซซิ่ง | 15,183 | 17.34% |
| อื่นๆ | 843 | 0.96% |
| **รวม** | **87,570** | **100.00%** |

*หมายเหตุ: คำนวณจากมูลค่าสินทรัพย์ ณ วันที่ 31 ธันวาคม 2561*

ทั้งนี้ ภายหลังการปรับโครงสร้างกิจการ บริษัทฯ จะมีโครงสร้างบริษัทในเครือ ดังนี้ (สามารถพิจารณารายละเอียดของบริษัทต่างๆ ในกลุ่ม ได้ในส่วนที่ 1 หัวข้อ 3.1.3 โครงสร้างการถือหุ้นของกลุ่มบริษัทฯ)

**TGH**

**กลุ่มธุรกิจ**

**ประกันชีวิต**

**กลุ่มธุรกิจ**

**ประกันวินาศภัย**

**กลุ่มธุรกิจอื่น**

**กลุ่มธุรกิจลีซซิ่ง**

SECAP

100.00%

SBL

SBC

CCL

100.00%

SEAD

TCC Card

100.00%

99.97%

SEA

100.00%

SEA PTE

100.00%

RDD

100.00%

S Sofin

99.98%

ASH

100.00%

100.00%

100.00%

SEIC

TIC

97.33%

100.00%1

SELIC

99.97%

CSH

BCS

BCB

100.00%

49.00%

100.00%

DHIP

10.00%

ARC

2.04%

**ผู้ถือหุ้น TIC อื่นๆ**

**SEM**

**Golden Capital**

**พลาซ่า แอทธินี**

**MM Group**

**คุณเจริญ**

**คุณหญิงวรรณา**

1.00%

2.12%

37.30%

37.30%

22.28%

100.00%

100.00%

50.00%

50.00%

50.00%

50.00%

TGH บริษัท เครือไทย โฮลดิ้งส์ จำกัด (มหาชน)

SEM บริษัท อาคเนย์ แมเนจเม้นท์ จำกัด

พลาซ่า แอทธินี บริษัท พลาซ่าแอทธินี โฮเต็ล (ประเทศไทย) จำกัด

Golden Capital โกลเด้น แคปปิตอล (สิงคโปร์) ลิมิเต็ด

MM Group เอ็ม เอ็ม กรุ๊ป ลิมิเต็ด  
SELIC บริษัท อาคเนย์ประกันชีวิต จำกัด (มหาชน)

SEIC บริษัท อาคเนย์ประกันภัย จำกัด (มหาชน)

TIC บริษัท ไทยประกันภัย จำกัด (มหาชน)

DHIP บริษัท ทิพยประกันภัย (สปป. ลาว) จำกัด

ARC Asian Reinsurance Corporation

SECAP บริษัท อาคเนย์แคปปิตอล จำกัด

SBL บริษัท สินบัวหลวงลิสซิ่ง จำกัด

SBC บริษัท สินบัวหลวงแคปปิตอล จำกัด

CCL บริษัท คอนเซพ แลนด์ 5 จำกัด

SEAD บริษัท อาคเนย์ แอดไวซ์เซอรี่ จำกัด

TCC Card บริษัท ทีซีซี พริวิเลจ การ์ด จำกัด

SEA บริษัท ศูนย์วิชาการอาคเนย์ จำกัด

SEA PTE SOUTHEAST ADVISORY PTE. LTD.  
RDD บริษัท รถดีเด็ด ออโต้ จำกัด  
S Sofin บริษัท เอส โซฟิน จำกัด  
ASH บริษัท เอเชียติ๊กเฮาส์ จำกัด

CSH บริษัท แคปปิตอล เซอร์วิส โฮลดิ้ง จำกัด

BCS บริษัท บิ๊กซี เซอร์วิสเซส จำกัด

BCB บริษัท บิ๊กซี อินชัวรันส์ โบรคเกอร์ จำกัด

*หมายเหตุ: 1 ในกรณีที่ผู้ถือหุ้น TIC เดิมทุกรายตอบรับคำเสนอซื้อของบริษัทฯ ตามแผนการปรับโครงสร้างกิจการ ทั้งนี้ สัดส่วนการถือหุ้นจริงภายหลังการทำรายการขึ้นอยู่กับจำนวนผู้ถือหุ้น TIC ที่ตอบรับคำเสนอซื้อ*

ลักษะการประกอบธุรกิจของบริษัทในเครือ TGH

|  |  |  |
| --- | --- | --- |
| TGH | : | Holding company |
| SELIC | : | ธุรกิจประกันชีวิต |
| SEIC | : | ธุรกิจประกันวินาศภัย |
| TIC | : | ธุรกิจประกันวินาศภัย |
| DHIP | : | ธุรกิจประกันวินาศภัย |
| ARC | : | ธุรกิจประกันภัยต่อ |
| SECAP | : | ธุรกิจลีซซิ่ง (ให้เช่ารถยนต์เพื่อการดำเนินงาน (Operating lease) และให้สินเชื่อ) |
| SBL | : | ธุรกิจให้เช่ารถยนต์และให้บริการสินเชื่อ |
| SBC | : | ธุรกิจให้กู้ยืมเงินทุนสำหรับบริษัทในเครือ |
| CCL | : | ธุรกิจให้บริการที่จอดรถยนต์แก่ SECAP |
| SEAD | : | ธุรกิจบริการที่ปรึกษา |
| TCC Card | : | ธุรกิจทำการตลาดในการให้บริการซื้อสินค้าผ่านบัตรเครดิตในกลุ่ม TCC |
| SEA | : | ธุรกิจบริการรับเป็นที่ปรึกษา สถานฝึกอบรมในกลุ่มบริษัท TCC |
| SEA PTE | : | ธุรกิจบริการที่ปรึกษาทางธุรกิจและการจัดการ |
| RDD | : | ธุรกิจขายรถยนต์มือสองสภาพดี โดยเป็นรถหมดอายุสัญญาเช่าจาก SECAP |
| S Sofin | : | ธุรกิจเกี่ยวกับการพัฒนาเทคโนโลยีในกับบริษัทต่างๆ ในเครือ TCC และ SEG |
| ASH | : | ธุรกิจให้พื้นที่เช่าสำนักงานในกลุ่มบริษัท SEG และ บุคคลภายนอก |
| CSH | : | Holding company ลงทุนใน BCS |
| BCS | : | Holding company ลงทุนใน BCB |
| BCB | : | ธุรกิจนายหน้าประกันชีวิตและประกันวินาศภัย |

บริษัทฯ ประกอบธุรกิจที่มีรายได้จากการถือหุ้นในบริษัทอื่นเป็นหลัก (holding company) โดยภายหลังการรับโอนกิจการทั้งหมดของ SEG บริษัทฯ จะประกอบธุรกิจที่มีรายได้จากการถือหุ้นในบริษัทอื่นเป็นหลัก (holding company) โดยมีรายละเอียดธุรกิจดังต่อไปนี้

##### **กลุ่มธุรกิจประกันชีวิต**

TGH มีการประกอบธุรกิจประกันชีวิตผ่านบริษัท อาคเนย์ประกันชีวิต จำกัด (มหาชน) (“**SELIC**”) โดยมีการให้บริการกรมธรรม์ประกันชีวิตหลากหลายประเภทตามที่คณะกรรมการการกำกับและส่งเสริมการประกอบธุรกิจประกันภัย (“**คปภ.**”) กำหนด ซึ่งได้แก่

**ประกันชีวิตสามัญ (Ordinary Life Insurance)** มีลักษณะการประกันหลายแบบ ได้แก่ แบบตลอดชีพ (Whole Life Insurance) แบบชั่วระยะเวลา (Term Insurance) แบบสะสมทรัพย์ (Endowment Insurance) และแบบบำนาญ (Pension หรือ Annuity Insurance)

**ประกันชีวิตกลุ่ม (Group Life Insurance)** ประกันกลุ่มเป็นการประกันชีวิตที่กรมธรรม์หนึ่งจะมีผู้เอาประกันชีวิตร่วมกันตั้งแต่ 5 คนขึ้นไป ส่วนมากจะเป็นกลุ่มของพนักงานบริษัท ซึ่งเป็นสวัสดิการที่บริษัทห้างร้าน และองค์กรต่างๆ ทั้งภาครัฐบาล และเอกชนจัดให้กับลูกจ้างหรือสมาชิก

**ประกันชีวิตธุรกิจสถาบัน** เป็นการประกันชีวิตที่บริษัทพัฒนาขึ้นเพื่อให้บริการแก่สถาบันการเงินหรือองค์กร เพื่อวัตถุประสงค์ในการคุ้มครองความเสี่ยงของเงินที่ให้กู้ยืมในกรณีผู้ขอกู้เสียชีวิตหรือทุพพลภาพ (Credit Life Insurance) เช่น กรมธรรม์แบบคุ้มครองสินเชื่อ (Mortgage Insurance) เป็นต้น

##### **กลุ่มธุรกิจประกันวินาศภัย**

TGH มีการประกอบธุรกิจประกันวินาศภัยผ่านบริษัท อาคเนย์ประกันภัย จำกัด (มหาชน) (“**SEIC**”) และ TIC โดยมีการให้บริการกรมธรรม์ประกันวินาศภัยหลากหลายประเภทตามที่คปภ. กำหนด ซึ่งได้แก่

**การรับประกันภัยทางตรง** เป็นการรับประกันภัยผ่านตัวแทน นายหน้าบุคคลธรรมดานายหน้านิติบุคคล สถาบันการเงิน และลูกค้าโดยตรง ซึ่งแบ่งแยกตามประเภทการประกันภัยได้เป็น 4 ประเภท ได้แก่ การประกันอัคคีภัย (Fire Insurance) การประกันภัยทางทะเลและขนส่ง (Marine Insurance) การประกันภัยยานยนต์ (Motor Insurance) และการประกันภัยเบ็ดเตล็ด (Miscellaneous Insurance)

**การประกันภัยต่อ** SEIC และ TIC ดำเนินธุรกิจทั้งการเอาประกันภัยต่อ และรับประกันภัยต่อ ตามพระราชบัญญัติประกันวินาศภัย พ.ศ. 2535 มาตรา 31(2) ซึ่งแก้ไขเพิ่มเติมตามพระราชบัญญัติประกันวินาศภัย ฉบับที่ 2 พ.ศ. 2551 ได้กำหนดห้ามมิให้รับประกันภัยรายเดียวหรือเพื่อประกันภัยอันเดียวกัน โดยมีจำนวนเงินเอาประกันภัยสำหรับภัยดังกล่าวเกินกว่าร้อยละ 10 ของเงินกองทุน (Capital Fund) ทำให้ต้องเอาประกันภัยต่อออกไป (Outward Reinsurance) เพื่อเพิ่มศักยภาพในการรับประกันที่มีมูลค่าสูงๆ และช่วยลดความเสี่ยงภัยโดยกระจายความเสี่ยงภัยของบริษัท

##### **กลุ่มธุรกิจลีซซิ่ง**

TGH มีการประกอบธุรกิจลีซซิ่งผ่านบริษัท อาคเนย์แคปปิตอล จำกัด (“**SECAP**”) โดยเน้นธุรกิจรถยนต์ให้เช่าเพื่อการดำเนินงาน (Operating Lease) แก่หน่วยงานราชการ รัฐวิสาหกิจ บริษัทเอกชน ประมาณร้อยละ 70 ของรายได้จากการให้เช่ารถยนต์เพื่อการดำเนินงาน รวมถึงบริษัทในเครือ TCC ประมาณร้อยละ 30 ของรายได้จากการให้เช่ารถยนต์เพื่อการดำเนินงาน นอกจากนี้ SECAP ยังมีการบริการจัดหาประกันภัยสำหรับลูกค้าที่มาเช่ารถยนต์ การซ่อมบำรุงรักษารถยนต์ และรถยนต์ทดแทน ตลอดระยะเวลาการเช่า โดย ปัจจุบัน SECAP มีรถให้เช่ากว่า 19,000 คัน

นอกจากธุรกิจรถยนต์ให้เช่าเพื่อการดำเนินงานแล้ว SECAP ยังมีแผนการขยายธุรกิจการให้สินเชื่อในหลากหลายรูปแบบ เช่น การให้สินเชื่อตามสัญญาเช่าซื้อรถยนต์ การให้สินเชื่อรถแลกเงิน การให้สินเชื่อระยะสั้นและระยะยาวเพื่อเงินทุนหมุนเวียน เช่น การให้สินเชื่อเงินทุนหมุนเวียนสำหรับสินค้าคงคลัง เป็นต้น โดยที่ผ่านมา SECAP เริ่มต้นการขยายธุรกิจสินเชื่อโดยปล่อยสินเชื่อจากคู่ค้าหรือพันธมิตรของ SEG และบริษัทในเครือ TCC ทั้งหมด นอกจากนี้ SECAP อยู่ระหว่างการพิจารณาขออนุญาตการประกอบธุรกิจสินเชื่อส่วนบุคคลภายใต้การกำกับของธนาคารแห่งประเทศไทย

##### **กลุ่มธุรกิจอื่น**

TGH มีการประกอบธุรกิจอื่นๆ เพื่อสนับสนุนการประกอบธุรกิจประกันชีวิตซึ่งเป็นธุรกิจหลัก รวมถึงธุรกิจประกันวินาศภัย และธุรกิจลีซซิ่ง ซึ่งเป็นธุรกิจที่มีขนาดเป็นนัยสำคัญ โดยธุรกิจอื่นๆ ดำเนินการผ่านบริษัทย่อยและบริษัทร่วมค้าของบริษัทฯ ตัวอย่างประเภทธุรกิจ เช่น การฝึกอบรมตัวแทนประกันชีวิตและประกันภัย การให้คำปรึกษาด้านธุรกิจ การให้เช่าอสังหาริมทรัพย์ เป็นต้น ซึ่งธุรกรรมส่วนใหญ่เป็นการสนับสนุนบริษัทในเครือ SEG โดยมีการให้บริการแก่บริษัทอื่นในเครือ TCC ตามที่เปิดเผยใน 3.14 รายการระหว่างกัน และมีการให้เช่าอสังหาริมทรัพย์แก่บุคคลภายนอกเล็กน้อย

### โครงการในอนาคต

บริษัทฯ จะพิจารณาขยายการลงทุนไปในธุรกิจใหม่ๆ โดยจะมุ่งเน้นการการลงทุนในธุรกิจใหม่ที่มีความสามารถในการสร้างรายได้ที่ยั่งยืน โดยบริษัทฯ มีแผนที่จะรับโอนกิจการทั้งหมดของ SEG ตามแผนการปรับโครงสร้างกิจการ ซึ่งจะช่วยส่งเสริมให้ธุรกิจของบริษัทฯ มีความเข็งแกร่งและมีศักยภาพในการเติบโตที่สูง

นอกจากนี้ ปัจจุบัน SEG มีแผนที่จะขยายการลงทุนในธุรกิจที่เกี่ยวข้องกับธุรกิจในเครือ SEG หรือสร้างมูลค่าเพิ่มให้กับธุรกิจหลักของ SEG โดยที่ประชุมคณะกรรมการบริษัทฯ ครั้งที่ 3/2562 จัดขึ้นเมื่อวันที่ 26 มีนาคม 2562 ได้มีมติอนุมัติการพัฒนา “โครงการเวลเนส ลีฟวิ่ง (Wellness living)” ซึ่งเป็นโครงการพัฒนาอสังหาริมทรัพย์และการให้บริการสำหรับผู้สูงอายุ โดยเริ่มต้นพัฒนาโครงการแรก คือ โครงการเวลเนส ลีฟวิ่งนอร์ธปาร์ค ผ่านการซื้อหุ้นสามัญทั้งหมดของบริษัท นอร์ธปาร์ค เซอร์วิส อพาร์ทเม้นท์ จำกัด (“**นอร์ธปาร์ค**”) ซึ่งเป็นผู้ถือครองสิทธิในอาคารชุดนอร์ธพาร์คเพลส ทั้งนี้ คณะกรรมการบริษัทฯ ได้มีมติอนุมัติการเข้าซื้อหุ้นสามัญของนอร์ธปาร์ค และการพัฒนาโครงการเวลเนส ลีฟวิ่งนอร์ธปาร์ค รวมมูลค่าการทำรายการไม่เกิน 3,000 ล้านบาท โดยมีรายละเอียด ดังนี้

1. บริษัทฯ จะเข้าซื้อหุ้นสามัญทั้งหมดของบริษัท นอร์ธปาร์ค เซอร์วิส อพาร์ทเม้นท์ จำกัด จาก (ก) บริษัท นันทพัฒน์ ดีเวลลอปเม้นท์ จำกัด จำนวน 119,999,998 หุ้น (ข) บริษัท ทีซีซีซีแอล ฟิฟทีน จำกัด จำนวน 1 หุ้น และ (ค) บริษัท นอร์ธปาร์ค พร็อพเพอร์ตี้ ดีเวลลอปเม้นท์ จำกัด จำนวน 1 หุ้น (รวมเรียกว่า “**ผู้ถือหุ้นนอร์ธปาร์ค**”) เป็นจำนวนเงินไม่เกิน 2,200 ล้านบาท ซึ่งเป็นราคาตามวิธีปรับปรุงมูลค่าหุ้นตามบัญชี (Adjusted Book Value Approach) อย่างไรก็ตาม จำนวนเงินดังกล่าวอาจมีการปรับเปลี่ยนลดลงได้ตามราคาวิธีปรับปรุงมูลค่าหุ้นตามบัญชีที่เปลี่ยนแปลงไป ณ วันก่อนวันซื้อหุ้น หรือ ในกรณีที่ก่อนวันโอนหุ้นมีเหตุการณ์ที่เป็นเหตุในการปรับเปลี่ยนราคาซื้อขายหุ้นของนอร์ธปาร์คเกิดขึ้น
2. ภายหลังการซื้อหุ้นสามัญของนอร์ธปาร์ค บริษัทฯ จะลงทุนพัฒนาและปรับปรุงอาคารชุดนอร์ธปาร์คเพลส เพื่อพัฒนาเป็นโครงการเวลเนส ลีฟวิ่ง นอร์ธปาร์ค มูลค่าเงินลงทุนเพิ่มเติมเพื่อพัฒนาโครงการไม่เกิน 800 ล้านบาท

อย่างไรก็ตาม เนื่องจากบริษัทฯ จัดตั้งขึ้นเพื่อวัตถุประสงค์ในการปรับโครงสร้างกิจการระหว่างบริษัท เครืออาคเนย์ จำกัด และบริษัท ไทยประกันภัย จำกัด (มหาชน) โดยภายหลังการปรับโครงสร้างกิจการ บริษัทฯ จะมีสถานะเป็นบริษัทจดทะเบียนในตลาดหลักทรัพย์แห่งประเทศไทย (“**ตลาดหลักทรัพย์ฯ**”) ซึ่งจะต้องปฏิบัติตามกฎเกณฑ์ของตลาดหลักทรัพย์ฯ รวมถึงสำนักงานคณะกรรมการกำกับหลักทรัพย์และตลาดหลักทรัพย์ (“**สำนักงาน ก.ล.ต.**”) ต่อไป โดยการเข้าซื้อหุ้นของนอร์ธปาร์ค เข้าข่ายเป็นรายการได้มาซึ่งสินทรัพย์ของบริษัทฯ ตามประกาศคณะกรรมการกำกับตลาดทุนที่ ทจ. 20/2551 เรื่องหลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน และประกาศคณะกรรมการตลาดหลักทรัพย์แห่งประเทศไทย เรื่อง การเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์ พ.ศ. 2547 (รวมทั้งที่ได้มีการแก้ไขเพิ่มเติม) (“**ประกาศรายการได้มาหรือจำหน่ายไปซึ่งทรัพย์สิน**”) โดยมีขนาดรายการรวมกันสูงสุดเท่ากับร้อยละ 9.26 ตามเกณฑ์มูลค่าสินทรัพย์ที่มีตัวตนสุทธิ (NTA) อ้างอิงจากข้อมูลทางการเงินเสมือนของบริษัทฯ สำหรับปีสิ้นสุด ณ วันที่ 31 ธันวาคม 2561 ซึ่งผู้สอบบัญชีได้ให้ความเชื่อมั่น และอ้างอิงงบการเงินของนอร์ธปาร์ค สำหรับปีสิ้นสุด ณ วันที่ 31 ธันวาคม 2561 จัดทำโดยฝ่ายบริหาร

นอกจากนี้ รายการดังกล่าวยังเข้าข่ายเป็นการทำรายการกับบุคคลที่เกี่ยวโยงกันของบริษัทจดทะเบียนตามประกาศคณะกรรมการกำกับตลาดทุนที่ ทจ. 21/2551 เรื่อง หลักเกณฑ์ในการทำรายการที่เกี่ยวโยงกัน ลงวันที่ 31 สิงหาคม 2551 (และที่ได้มีการแก้ไขเพิ่มเติม)) และประกาศคณะกรรมการตลาดหลักทรัพย์ฯ เรื่อง การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546 ลงวันที่ 19 พฤศจิกายน 2546 (และที่ได้มีการแก้ไขเพิ่มเติม) (“**ประกาศรายการที่เกี่ยวโยงกัน**”) เนื่องจากผู้ถือหุ้นของนอร์ธปาร์ค เป็นนิติบุคคลที่ผู้ถือหุ้นใหญ่ของบริษัทฯ ซึ่งได้แก่ คุณเจริญและคุณหญิงวรรณา สิริวัฒนภักดี (โดยท่านทั้งสองจะมีสถานะเป็นผู้ถือหุ้นใหญ่ ทั้งทางตรงทางอ้อมของบริษัทฯ ภายหลังการปรับโครงสร้างกิจการกับบริษัท เครืออาคเนย์ จำกัด แล้วเสร็จ) ถือหุ้นทั้งทางตรงและทางอ้อมเกินกว่าร้อยละ 10 ของจำนวนหุ้นทั้งหมดของผู้ถือหุ้นนอร์ธปาร์ค จึงทำให้รายการดังกล่าวเข้าข่ายเป็นรายการที่เกี่ยวโยงกัน โดยมีขนาดรายการเท่ากับร้อยละ 17.86 ของมูลค่าสินทรัพย์ที่มีตัวตนสุทธิ (NTA) (มูลค่าสินทรัพย์ที่มีตัวตนสุทธิของบริษัทฯ มีมูลค่า 12,316 ล้านบาท) อ้างอิงจากข้อมูลทางการเงินเสมือนของบริษัทฯ สำหรับปีสิ้นสุด ณ วันที่ 31 ธันวาคม 2561 ซึ่งผู้สอบบัญชีได้ให้ความเชื่อมั่น ซึ่งมากกว่าร้อยละ 3 ของมูลค่าสินทรัพย์ที่มีตัวตนสุทธิของบริษัทฯ

ในการนี้ การเข้าซื้อหุ้นดังกล่าวยังถือเป็นการซื้อหรือรับโอนกิจการของบริษัทอื่นมาเป็นของบริษัทฯ ตามมาตรา 107(2)(ข) แห่งพระราชบัญญัติบริษัทมหาชนจำกัด พ.ศ. 2535 (รวมทั้งที่มีการแก้ไขเพิ่มเติม) (“**พ.ร.บ. บริษัทมหาชน**”) ซึ่งจะต้องได้รับอนุมัติจากที่ประชุมผู้ถือหุ้นก่อน

ดังนั้น บริษัทฯ จึงมีหน้าที่ต้องปฏิบัติตามประกาศรายการที่เกี่ยวโยงกัน และตามพ.ร.บ. บริษัทมหาชน รวมถึงการดำเนินการดังต่อไปนี้

1. จัดทำรายงานและเปิดเผยสารสนเทศเกี่ยวกับการเข้าทำรายการของบริษัทฯ ต่อตลาดหลักทรัพย์ฯ โดยจะดำเนินการหลังจากหุ้นสามัญของบริษัทฯ เข้าจดทะเบียนเป็นหลักทรัพย์ในตลาดหลักทรัพย์ฯ เป็นที่เรียบร้อยแล้ว
2. จัดให้มีการประชุมผู้ถือหุ้นของบริษัทฯ โดยจัดส่งหนังสือนัดประชุมผู้ถือหุ้นล่วงหน้าไม่น้อยกว่าสิบสี่วันก่อนวันประชุม และจะต้องได้รับอนุมัติจากที่ประชุมผู้ถือหุ้นของบริษัทฯ ด้วยคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน โดยไม่นับส่วนของผู้ถือหุ้นที่มีส่วนได้เสีย
3. แต่งตั้งที่ปรึกษาทางการเงินอิสระเพื่อให้ความเห็นเกี่ยวกับรายการที่เกี่ยวโยงกัน รวมทั้งจัดส่งความเห็นดังกล่าวต่อผู้ถือหุ้นของบริษัทพร้อมกับหนังสือนัดประชุมผู้ถือหุ้น

โดยบริษัทฯ จะดำเนินการตามข้อ (1) – (3) ข้างต้น ภายหลังจากที่บริษัทฯ เข้าจดทะเบียนในตลาดหลักทรัพย์ เพื่อเป็นการปฏิบัติตามกฎเกณฑ์ของตลาดหลักทรัพย์ฯ รวมถึงสำนักงาน ก.ล.ต.

ทั้งนี้ การเข้าซื้อหุ้นของนอร์ธปาร์ค จะเกิดขึ้นต่อเมื่อเงื่อนไขบังคับก่อน ตามที่ระบุไว้ในบันทึกข้อตกลงเบื้องต้น ระหว่างบริษัทฯ และผู้ถือหุ้นนอร์ธปาร์ค เสร็จสมบูรณ์ โดยเงื่อนไขบังคับก่อน ซึ่งรวมถึง

1. บริษัทฯ รับโอนกิจการทั้งหมดของบริษัท เครืออาคเนย์ จำกัด ตามแผนการปรับโครงสร้างกิจการระหว่างบริษัท เครืออาคเนย์ จำกัด และบริษัท ไทยประกันภัย จำกัด (มหาชน)
2. หุ้นสามัญของบริษัทฯ เข้าจดทะเบียนเป็นหลักทรัพย์ในตลาดหลักทรัพย์ฯ
3. ที่ประชุมผู้ถือหุ้นของบริษัทฯ (ซึ่งจะจัดขึ้นภายหลังที่หุ้นสามัญบริษัทฯ เข้าจดทะเบียนเป็นหลักทรัพย์ในตลาดหลักทรัพย์ฯ) มีมติอนุมัติการเข้าซื้อหุ้นสามัญของนอร์ธปาร์คจากผู้ถือหุ้นนอร์ธปาร์ค ด้วยคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน โดยไม่นับส่วนของผู้ถือหุ้นที่มีส่วนได้เสีย

นอกจากนี้ ที่ประชุมคณะกรรมการบริษัทฯ ครั้งที่ 3/2562 จัดขึ้นเมื่อวันที่ 26 มีนาคม 2562 ได้อนุมัติการมอบอำนาจให้คณะกรรมการบริหารของ TGH ในการพิจารณาและดำเนินการในรายละเอียดของการเข้าทำรายการซื้อหุ้นสามัญทั้งหมดของนอร์ธปาร์ค โดยให้คณะกรรมการบริหารมีอำนาจดำเนินการแทนบริษัทฯ ซึ่งรวมถึงในเรื่องการพิจารณากำหนดรายละเอียดและเงื่อนไขที่เกี่ยวข้อง การเข้าเจรจา เปลี่ยนแปลงเงื่อนไข ลงนามในเอกสารสัญญาที่จำเป็นและเกี่ยวข้อง พิจารณาวันกำหนดรายชื่อผู้ถือหุ้นเพื่อสิทธิเข้าประชุม (Record Date) เพื่ออนุมัติ การเข้าซื้อหุ้นนอร์ธปาร์ค และการแต่งตั้งที่ปรึกษาทางการเงินอิสระ

ทั้งนี้ ในการพิจารณาการเข้าทำรายการดังกล่าวเพื่อนำเสนอต่อที่ประชุมผู้ถือหุ้นคณะกรรมการบริหารจะพิจารณาเพิ่มเติมในรายละเอียดและความเหมาะสมของการเข้าทำรายการซื้อหุ้นสามัญทั้งหมดของนอร์ธปาร์ค โดยคณะกรรมการบริหารอาจจะพิจารณานำเสนอ ต่อที่ประชุมผู้ถือหุ้นของบริษัทฯ เพื่อพิจารณาอนุมัติในการเข้าทำรายการดังกล่าว หรือ อาจพิจารณาไม่นำเสนอต่อที่ประชุมผู้ถือหุ้นของบริษัทฯ หากพิจารณาแล้วเห็นว่าการเข้าทำรายการดังกล่าวไม่เหมาะสม โดยคำนึงถึงประโยชน์สูงสุดของบริษัทฯ และผู้ถือหุ้น ต่อไป

*(โปรดพิจารณารายละเอียดเพิ่มเติมในส่วนที่ 1 ข้อ 3.6 โครงการในอนาคต)*

### ข้อมูลหลักทรัพย์และผู้ถือหุ้น

ณ วันที่ 1 สิงหาคม 2561 บริษัทฯ มีทุนจดทะเบียน 7,536,411,860 บาท แบ่งเป็นหุ้นสามัญจำนวน 753,641,186 หุ้น มูลค่าที่ตราไว้หุ้นละ 10 บาท เป็นทุนชำระแล้ว 10,000 บาท แบ่งเป็นหุ้นสามัญจำนวน 1,000 หุ้น   
มูลค่าที่ตราไว้หุ้นละ 10 บาท ซึ่งที่ประชุมวิสามัญผู้ถือหุ้น ครั้งที่ 1/2561 ของบริษัทฯ เมื่อวันที่ 19 กรกฎาคม 2561 ได้มีมติอนุมัติการจัดสรร (1) หุ้นสามัญเพิ่มทุนจำนวนไม่เกิน 23,500,000 หุ้นเพื่อเป็นการชำระค่าหุ้นสามัญและหุ้นบุริมสิทธิของ TIC ตามแผนการปรับโครงสร้างการถือหุ้นและการจัดการ และ (2) หุ้นสามัญเพิ่มทุนจำนวนไม่เกิน 730,140,186 หุ้นเพื่อชำระเป็นค่าตอบแทนในการโอนกิจการทั้งหมดของ SEG ให้แก่บริษัทฯ แทนการชำระด้วยเงินสด โดยรายชื่อผู้ถือหุ้นของบริษัทฯ ภายหลังจากการจัดสรรหุ้นเพิ่มทุนจำนวนไม่เกิน 23,500,000 หุ้น ตาม (1) ก่อนและหลังการออกหุ้นสามัญเพิ่มทุนเพื่อชำระเป็นค่าตอบแทนในการโอนกิจการทั้งหมดของ SEG มีรายละเอียด ดังนี้

| **รายชื่อผู้ถือหุ้น** | | **ก่อนการออกหุ้นสามัญเพิ่มทุน**  **สำหรับธุรกรรมรับโอนกิจการ1** | | **หลังการออกหุ้นสามัญเพิ่มทุน**  **สำหรับธุรกรรมรับโอนกิจการ** | |
| --- | --- | --- | --- | --- | --- |
| **จำนวนหุ้น** | **ร้อยละ** | **จำนวนหุ้น** | **ร้อยละ** |
| 1. | นายเจริญ สิริวัฒนภักดี 1 | - | - | 281,103,971 | 37.30 |
| 2. | คุณหญิงวรรณา สิริวัฒนภักดี 1 | - | - | 281,103,971 | 37.30 |
| 3. | โกลเด้น แคปปิตอล (สิงคโปร์) ลิมิเต็ด 1 | - | - | 167,932,242 | 22.28 |
| 4. | บริษัท อาคเนย์ แมเนจเม้นท์ จำกัด | 15,962,860 | 67.93 | 15,962,860 | 2.12 |
| 5. | อื่นๆ จำนวน 702 ราย (ข้อมูล ณ 22 มี.ค. 2562) | 7,537,140 | 22.07 | 7,537,140 | 1.00 |
| **รวม** | | **23,500,000** | **100.00** | **753,640,186** | **100.00** |

หมายเหตุ : 1 ภายหลังจากที่ SEG ดำเนินการจดทะเบียนเลิกกิจการ เพื่อให้การรับโอนกิจการทั้งหมดเป็นไปตามเงื่อนไขการยกเว้นภาษีอากรตามประมวลรัษฎากร SEG จะแจกจ่ายทรัพย์สินไปยังผู้ถือหุ้นแต่ละรายของ SEG ซึ่งจะส่งผลทำให้หุ้นสามัญเพิ่มทุนที่ SEG ได้รับจัดสรรจากบริษัทโฮลดิ้งจำนวนไม่เกิน 730,140,186 หุ้น จะถูกแจกจ่ายไปยังผู้ถือหุ้นของ SEG ซึ่งได้แก่ (1) นายเจริญ สิริวัฒนภักดี จำนวน 281,103,971 หุ้น (2) คุณหญิงวรรณา สิริวัฒนภักดี จำนวน 281,103,971 หุ้น และ (3) โกลเด้น แคปปิตอล (สิงคโปร์) ลิมิเต็ด จำนวน 167,932,242 หุ้น โดยโกลเด้น แคปปิตอล (สิงคโปร์) ลิมิเต็ด ถือหุ้นร้อยละ 100.00 โดย MM Group Limited ซึ่งมีนายเจริญ สิริวัฒนภักดี และคุณหญิงวรรณา สิริวัฒนภักดี ถือหุ้นร้อยละ 50.00 ต่อคน รวมร้อยละ 100.00

โดยสามารถพิจารณารายละเอียดโครงสร้างการถือหุ้นของบริษัทฯ ได้ในส่วนที่ 1 หัวข้อ 3.9 ข้อมูลหลักทรัพย์และผู้ถือหุ้น

### โครงสร้างการจัดการ

โครงสร้างการจัดการในปัจจุบันของ TIC และ TGH เป็นดังนี้

**คณะกรรมการบริษัท**

**คณะกรรมการตรวจสอบ**

**คณะกรรมการ**

**นโยบายและ**

**กลยุทธ์**

**คณะกรรมการ**

**บริหาร**

**คณะกรรมการ**

**พิจาณาการลงทุน**

**คณะกรรมการ**

**สรรหาและพิจารณาค่าตอบแทน**

**คณะกรรมการ**

**บริหารความเสี่ยง**

สำนักตรวจสอบ

กรรมการผู้จัดการ

ผู้ช่วยกรรมการผู้จัดการ

ผู้ช่วยกรรมการผู้จัดการฝ่ายบัญชีและการเงิน

ผู้ช่วยกรรมการผู้จัดการ

สำนักกรรมการ /

เลขานุการบริษัท

สำนักบริหาร

โครงการพิเศษ

ฝ่ายลงทุน

สำนักงานบริหารความเสี่ยงและกำกับการปฏิบัติตามกฎหมาย

ฝ่ายงานบริหาร

การขาย 1-4

แผนก Management Information

แผนกรับแจ้งอุบัติเหตุและรับแจ้งอื่นๆ

แผนกบริการสำนักงาน

ฝ่ายธุรกิจสาขา

ฝ่ายเทคโนโลยีสารสนเทศ

ฝ่ายประกันภัยขนส่งทางทะเล

ฝ่ายบัญชีและการเงิน

ฝ่ายสินไหมรถยนต์

ฝ่ายสินไหมทั่วไป

ฝ่ายพิจารณารับประกันภัย

ฝ่ายทรัพยากรบุคคล

แผนกวางแผน  
กลยุทธ์องค์กร

แผนกเรียกร้องสินไหม

แผนกกำกับปฏิบัติตามกฎหมาย

แผนกบริหารความเสี่ยง

**คณะกรรมการบริษัท**

**คณะกรรมการตรวจสอบ**

ประธานเจ้าหน้าที่บริหาร

สำนักตรวจสอบ

สำนักประธานเจ้าหน้าที่บริหาร

สำนักเลขานุการบริษัท

ที่ปรึกษา / ผู้เชี่ยวชาญ

รองประธานเจ้าหน้าที่บริหาร

ฝ่ายกลยุทธ์และการวางแผน

รองประธานเจ้าหน้าที่บริหาร

ฝ่ายการเงินและสนับสนุนธุรกิจ

รองประธานเจ้าหน้าที่บริหาร

ฝ่ายปฎิบัติการ

รองประธานเจ้าหน้าที่บริหารอาวุโส

คณะกรรมการบริหาร

**คณะกรรมการบริหารความเสี่ยง**

**โครงสร้างองค์กรของ TIC**

**โครงสร้างองค์กรของ TGH**

ณ วันที่ 31 มีนาคม 2562 TGH มีรายชื่อคณะกรรมการ ดังนี้

|  | **ชื่อ** | **ตำแหน่ง** |
| --- | --- | --- |
| 1. | นายเจริญ สิริวัฒนภักดี | ประธานกรรมการ |
| 2. | คุณหญิงวรรณา สิริวัฒนภักดี | รองประธานกรรมการ |
| 3. | นายอารีพงศ์ ภู่ชอุ่ม | รองประธานกรรมการ |
| 4. | นายโชติพัฒน์ พีชานนท์ | กรรมการ |
| 5. | นางอาทินันท์ พีชานนท์ | กรรมการ |
| 6. | นายฐาปน สิริวัฒนภักดี | กรรมการ |
| 7. | นายสมชัย สัจจพงษ์ | กรรมการ |
| 8. | นายอภิชัย บุญธีรวร | กรรมการ |
| 9. | พลตำรวจเอกเจตน์ มงคลหัตถี | กรรมการ / กรรมการอิสระ |
| 10. | นายโยธิน พิบูลย์เกษตรกิจ | กรรมการ / กรรมการอิสระ / กรรมการตรวจสอบ |
| 11. | นายผดุงเดช อินทรลักษณ์ | กรรมการ / กรรมการอิสระ / กรรมการตรวจสอบ |
| 12. | นางกุลภัทรา สิโรดม | กรรมการ / กรรมการอิสระ / ประธานกรรมการตรวจสอบ |

สามารถพิจารณารายละเอียดโครงสร้างการจัดการของบริษัทฯ ได้ในส่วนที่ 1 หัวข้อ 3.10 โครงสร้างการจัดการ

### ข้อมูลทางการเงินที่สำคัญ

เนื่องจากบริษัทฯ ได้รับการจัดตั้งขึ้น เมื่อวันที่ 29 มิถุนายน 2561 เพื่อถือหุ้นใน TIC ตามแผนการปรับโครงสร้างการถือหุ้นและการจัดการ รวมถึงการรับโอนกิจการทั้งหมดของ SEG ตามแผนการปรับโครงสร้างกิจการ ทำให้ปัจจุบันบริษัทฯ ยังไม่มีผลการดำเนินงานและฐานะทางการเงินที่เป็นสาระสำคัญ อย่างไรก็ตาม บริษัทฯ ได้จัดทำข้อมูลทางการเงินเสมือน ซึ่งจัดทำขึ้นตามสมมติฐานว่าบริษัทฯ ได้จัดตั้งขึ้นและเป็นบริษัทใหญ่ของบริษัทย่อยในกลุ่ม SEG และ TIC ตั้งแต่วันที่ 1 มกราคม 2558

ทั้งนี้ ผลแตกต่างระหว่างมูลค่ายุติธรรมของสิ่งตอบแทนที่โอนให้ (หุ้นเพิ่มทุนของ TGH เพื่อชำระเป็นค่าตอบแทนในการแลกหุ้นกับผู้ถือหุ้น TIC) กับมูลค่ายุติธรรมของสินทรัพย์สุทธิของ TIC ที่ TGH ได้มา จะแสดงเป็นค่าความนิยมในข้อมูลทางการเงินรวมเสมือของบริษัทฯ ซึ่งค่าความนิยมดังกล่าว ณ วันที่มีการทำรายการจริงจะมีการเปลี่ยนแปลงไปจากจำนวนที่แสดงในข้อมูลทางการเงินรวมเสมือน โดยขึ้นอยู่กับการประเมินมูลค่ายุติธรรมของสินทรัพย์สุทธิของ TIC ในวันที่เกิดรายการจริง

ข้อมูลทางการเงินรวมเสมือนของบริษัทฯ สามารถสรุปได้ดังนี้

| **(หน่วย : ล้านบาท)** | **สำหรับงวดปีสิ้นสุดวันที่** | | | **สำหรับงวดสามเดือนสิ้นสุดวันที่** |
| --- | --- | --- | --- | --- |
| **31 ธันวาคม 2559** | **31 ธันวาคม 2560** | **31 ธันวาคม 2561** | **31 มีนาคม 2562** |
| สินทรัพย์รวม | 61,383 | 73,406 | 87,570 | 86,356 |
| หนี้สินรวม | 49,565 | 59,741 | 74,377 | 71,963 |
| ส่วนของผู้ถือหุ้นรวม | 11,818 | 13,665 | 13,193 | 14,393 |
| *ทุนจดทะเบียนและชำระแล้ว* | *7,536* | *7,536* | *7,536* | *7,536* |
|  |  |  |  |  |
| รายได้รวม | 18,186 | 24,108 | 30,512 | 5,119 |
| ค่าใช้จ่ายรวม | (16,644) | (22,940) | (29,084) | (5,103) |
| ค่าใช้จ่ายภาษีเงินได้ | (296) | (145) | (421) | (7) |
| กำไรสุทธิ | 1,246 | 1,023 | 995 | 9 |
|  |  |  |  |  |
| อัตราส่วนสภาพคล่อง (เท่า) | 0.94 | 0.96 | 0.92 | 0.93 |
| อัตรากำไรขั้นต้น (%) | 17.21 | 8.37 | 5.35 | 0.66 |
| อัตรากำไรสุทธิ (%) | 6.85 | 4.24 | 3.26 | 0.18 |
| อัตราผลตอบแทนผู้ถือหุ้น (%) | 11.40 | 8.03 | 7.41 | 0.26 |
| อัตราการจ่ายค่าสินไหมทดแทน (Loss ratio) (%) | | | | |
| SEIC | 50.66 | 56.14 | 54.78 | 65.37 |
| TIC | 58.29 | 50.61 | 60.64 | 75.80 |

หมายเหตุ: อ้างอิงจากข้อมูลทางการเงินรวมเสมือนของ TGH ที่ให้ความเชื่อมั่นโดยผู้สอบบัญชีรับอนุญาต

ทั้งนี้ สามารถพิจารณาข้อมูลทางการเงินรวมเสมือนของบริษัทฯ ได้ในส่วนที่ 1 หัวข้อ 3.15 ข้อมูลทางการเงินที่สำคัญ

### การวิเคราะห์และคำอธิบายของฝ่ายจัดการ

**รายได้**

รายได้รวมของ TGH มาจากเบี้ยประกันภัยรับ จากการดำเนินธุรกิจประกันชีวิตและประกันวินาศภัยของ SEG และ TIC เป็นหลัก ซึ่งเบี้ยประกันภัยที่ถือเป็นรายได้สุทธิคิดเป็นประมาณร้อยละ 70 ของรายได้รวม นอกจากนี้ TGH ยังมีรายได้จากสัญญาเช่าดำเนินงาน ซึ่งเป็นธุรกิจลีซซิ่ง รวมถึงรายได้จากการลงทุน ซึ่งเป็นรายได้ที่สืบเนื่องมาจากการลงทุนของธุรกิจประกันชีวิตเป็นหลัก โดยรายได้รวมของ TGH สำหรับงวดปีสิ้นสุดวันที่ วันที่ 31 ธันวาคม 2559 วันที่ 31 ธันวาคม 2560 และ วันที่ 31 ธันวาคม 2561 เท่ากับ 18,186 ล้านบาท 24,108 ล้านบาท และ 30,512 ล้านบาท ตามลำดับ

รายได้รวมของ TGH สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 8,255 ล้านบาท และ 5,119 ล้านบาท ตามลำดับ

###### **ธุรกิจประกันชีวิต**

รายได้จากธุรกิจประกันชีวิตในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 7,364 ล้านบาท 11,552 ล้านบาท และ 16,178 ล้านบาท ตามลำดับ

รายได้จากธุรกิจประกันชีวิตที่เพิ่มขึ้น มีสาเหตุหลักมาจากการเติบโตของเบี้ยประกันภัยรับจากช่องทางการขายผ่านธนาคารหลายแห่งเป็นหลัก โดยเฉพาะในปี 2561 มีการเพิ่มช่องทางธนาคารคู่ค้าซึ่งจำหน่ายประกันชีวิตประเภท Single premium มากขึ้น รวมถึงการเพิ่มขึ้นของรายได้จากการลงทุนสุทธิจากการลงทุนในตราสารหนี้ และตราสารทุน ซึ่งเพิ่มขึ้นเนื่องจากการมีสินทรัพย์ลงทุนเพิ่มมากขึ้น และการรับรู้กำไรจากการจำหน่ายเงินลงทุนในหลักทรัพย์

รายได้จากธุรกิจประกันชีวิตสำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 4,564 ล้านบาท และ 1,727 ล้านบาท ตามลำดับ

รายได้จากธุรกิจประกันชีวิตที่ลดลง มีสาเหตุหลักมาจากการปรับเปลี่ยนกลยุทธ์ด้านผลิตภัณฑ์ โดยการลดการจำหน่ายกรมธรรม์ประกันชีวิตประเภท Single Premium จากช่องทางธนาคาร และจำหน่ายกรมธรรม์ที่มีงวดการชำระเบี้ยมากขึ้น เช่น ประกันชีวิตแบบบำนาญ ประกันชีวิตแบบสะสมทรัพย์ เป็นต้น โดยการปรับกลยุทธ์ดังกล่าว ถึงแม้จะส่งผลให้รายได้ลดลงค่อนข้างมาก แต่เป็นการเพิ่มความสม่ำเสมอในการรับเบี้ยประกันในปีถัดๆ ไป ซึ่งแตกต่างจากกรมธรรม์ประเภท Single premium ที่จะมีการรับเบี้ยประกันปีเดียว อย่างไรก็ตาม ในอนาคตการปรับกลยุทธ์ดังกล่าวจะไม่กระทบต่อกำไรสุทธิของธุรกิจประกันชีวิตอย่างมีนัยสำคัญ เนื่องจากในการบันทึกบัญชีมีการรับรู้รายได้และค่าใช้จ่ายอย่างเหมาะสมตามกรมธรรม์ในแต่ละประเภท

###### **ธุรกิจประกันภัย – SEIC**

รายได้จากธุรกิจประกันภัย – SEIC ในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 5,449 ล้านบาท 6,964 ล้านบาท และ 7,218 ล้านบาท ตามลำดับ

รายได้จากธุรกิจประกันภัย – SEIC ที่เพิ่มขึ้น มีสาเหตุหลักมาจากการเติบโตของเบี้ยประกันภัยที่ถือเป็นรายได้สุทธิ จากการเติบโตของเบี้ยประกันภัยรับจากการเพิ่มจำนวนคู่ค้าตามสาขาต่างๆ ทำให้มีรายได้จากช่องทางการขายผ่านสาขามากขึ้น และการเพิ่มขึ้นของเบี้ยประกันภัยรับจากโบรคเกอร์รายเดิม รวมถึงมีรายได้ค่าจ้างและค่าบำเหน็จจากการประกันภัยต่อเพิ่มขึ้น ซึ่งส่งผลจากการเพิ่มขึ้นของเบี้ยประกันภัยรับ อย่างไรก็ตาม ในช่วงไตรมาส 3 และไตรมาส 4 ของปี 2561 มีการปรับสัดส่วนการรับประกันภัยรถยนต์ลดลง และรับประกันภัยประเภทอัคคีภัยและความเสี่ยงทรัพย์สิน (Industrial all risk) มากขึ้น เพื่อเป็นการบริหารอัตราความเสียหาย (Loss ratio) นอกจากนี้มีรายได้ค่าจ้างและค่าบำเหน็จจากการประกันภัยต่อเพิ่มขึ้น ซึ่งส่งผลจากการเพิ่มขึ้นของเบี้ยประกันภัยรับ

รายได้จากธุรกิจประกันภัย – SEIC สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 1,859 ล้านบาท และ 1,745 ล้านบาท ตามลำดับ

รายได้จากธุรกิจประกันภัย – SEIC ที่ลดลง มีสาเหตุหลักมาจากรายได้ค่าจ้างและค่าบำเหน็จลดลง เนื่องจากบริษัทรับความเสี่ยงของการเอาประกันภัยต่อของประกันภัยรถยนต์ภาคสมัครใจไว้เองมากขึ้น อย่างไรก็ตาม เบี้ยประกันภัยที่ถือเป็นรายได้สุทธิของการประกันภัยรถยนต์ก็สูงขึ้นจากการที่บริษัทรับความเสี่ยงภัยไว้เองมากขึ้น

###### **ธุรกิจประกันภัย – TIC**

รายได้จากธุรกิจประกันภัย – TIC ในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 1,682 ล้านบาท 1,687 ล้านบาท และ 1,747 ล้านบาท ตามลำดับ

รายได้จากธุรกิจประกันภัย – TIC ที่เพิ่มขึ้น มีสาเหตุหลักมาจากการเติบโตของเบี้ยประกันภัยรับ โดยเฉพาะประกันภัยรถยนต์ นอกจากนี้ ปี 2560 ยังมีรายได้ค่าจ้างและค่าบำเหน็จจากการเอาประกันภัยต่อเพิ่มขึ้นสืบเนื่องมาจากการเพิ่มขึ้นของเบี้ยประกันภัยรับ อย่างไรก็ตามในปี 2561 มีรายได้ค่าจ้างและค่าบำเหน็จจากการประกันภัยต่อลดลง เนื่องจากการปรับนโยบายลดอัตราส่วนการประกันภัยต่อ

รายได้จากธุรกิจประกันภัย – TIC สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 423 ล้านบาท และ 480 ล้านบาท ตามลำดับ

รายได้จากธุรกิจประกันภัย – TIC ที่เพิ่มขึ้น มีสาเหตุหลักมาจากการเพิ่มขึ้นของเบี้ยประกันภัยรับประเภทประกันภัยรถยนต์ รวมถึงการเพิ่มขึ้นของรายได้ค่าจ้างและค่าบำเหน็จจากการเอาประกันภัยต่อเนื่องจากการปรับเพิ่มอัตราส่วนการประกันภัยต่อ

###### **ธุรกิจลีซซิ่ง**

รายได้จากธุรกิจลีซซิ่งในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 2,808 ล้านบาท 2,881 ล้านบาท และ 3,846 ล้านบาท ตามลำดับ

รายได้จากธุรกิจลีซซิ่งเพิ่มขึ้น โดยมีสาเหตุหลักมาจากรายได้ตามสัญญาเช่าดำเนินงาน ซึ่ง SEG มีการเพิ่มจำนวนสินทรัพย์ตามสัญญาเช่าดำเนินงานมากขึ้น โดยเน้นกลุ่มลูกค้าองค์กรทั้งภาครัฐและเอกชน รวมถึงมีรายได้จากการขายสินทรัพย์ที่หมดสัญญาเช่าดำเนินงานให้กับบุคคลภายนอก นอกจากนี้ยังมีรายได้จากการให้สินเชื่อ ซึ่ง SECAP เริ่มขยายธุรกิจดังกล่าวในช่วงปี 2560 โดยเริ่มต้นจากการพัฒนาผลิตภัณฑ์สินเชื่อสำหรับคู่ค้าของบริษัทที่เกี่ยวข้องกัน ซึ่งเกิดหนี้สงสัยจะสูญบางส่วน โดย SECAP ได้พิจารณาตั้งค่าเผื่อหนี้สงสัยจะสูญสำหรับเงินให้กู้ยืมระยะสั้นแก่คู่ค้าของบริษัทที่เกี่ยวข้องกันในปี 2561 รวม 153.31 ล้านบาท จากวงเงินปล่อยสินเชื่อระยะสั้นสำหรับผลิตภัณฑ์ดังกล่าวทั้งหมดประมาณ 3,000 ล้านบาท อย่างไรก็ตาม SECAP ได้มีการทบทวนเกณฑ์ในการพิจารณาสินเชื่อให้มีความรัดกุมมากขึ้นและจะมีมาตรการในการกำกับดูแลการออกผลิตภัณฑ์สินเชื่อให้เข้มงวดมากขึ้น *(โปรดพิจารณาแนวทางการให้บริการสินเชื่อแก่คู่ค้าของบริษัทที่เกี่ยวโยงในส่วนที่ 1 ข้อ 3.14 รายการระหว่างกัน)*

รายได้จากธุรกิจลีซซิ่ง สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 858 ล้านบาท และ 873 ล้านบาท ตามลำดับ

รายได้จากธุรกิจลีซซิ่งที่เพิ่มขึ้น มีสาเหตุหลักมาจากการเพิ่มขึ้นของรายได้จากสัญญาเช่าดำเนินงาน เนื่องจากมีการเพิ่มจำนวนสินทรัพย์ตามสัญญาเช่าดำเนินงานมากขึ้นทั้งกลุ่มลูกค้าองค์กรภาครัฐและเอกชน

**ต้นทุนและค่าใช้จ่าย**

ต้นทุนและค่าใช้จ่ายของ TGH ได้แก่ สำรองประกันภัยสำหรับสัญญาประกันภัยระยะยาว ผลประโยชน์จ่ายตามกรมธรรม์ประกันภัยและค่าสินไหมทดแทนสุทธิ ค่าจ้างและค่าบำเหน็จ ค่าใช้จ่ายในการรับประกันภัยอื่น จากการดำเนินธุรกิจประกันชีวิตและประกันวินาศภัยของ SEG และ TIC รวมถึงต้นทุนจากการให้เช่าตามสัญญาเช่าดำเนินงาน ซึ่งได้แก่ ค่าเสื่อมราคารถยนต์ ค่าซ่อมบำรุง เป็นต้น และต้นทุนจากการขายสินทรัพย์ให้เช่าดำเนินงาน จากธุรกิจลีซซิ่ง นอกจากนี้ยังมีค่าใช้จ่ายในการดำเนินงานและต้นทุนทางการเงินอีกด้วย โดยค่าใช้จ่ายรวมของ TGH สำหรับงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และ วันที่ 31 ธันวาคม 2561 เท่ากับ 11,644 ล้านบาท 22,940   
ล้านบาท และ 29,084 ล้านบาท ตามลำดับ

ต้นทุนและค่าใช้จ่ายของ TGH สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 7,725 ล้านบาท และ 5,103 ล้านบาท ตามลำดับ

###### **ธุรกิจประกันชีวิต**

ต้นทุนของธุรกิจประกันชีวิตในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 5,953 ล้านบาท 10,051 ล้านบาท และ 14,665 ล้านบาท ตามลำดับ

ต้นทุนของธุรกิจประกันชีวิตเพิ่มขึ้นโดยมีสาเหตุหลักมาจากการเพิ่มขึ้นของเงินสำรองประกันภัยสำหรับสัญญาประกันภัยระยะยาวและผลประโยชน์จ่ายตามกรมธรรม์ประกันภัยและค่าสินไหมทดแทน ตามเบี้ยประกันภัยรับที่เพิ่มขึ้น ทั้งนี้ เนื่องจากการเพิ่มขึ้นของเบี้ยประกันภัยรับ ส่วนใหญ่เป็นกรมธรรม์ประเภท Single premium ซึ่ง SELIC จะมีการรับเบี้ยครั้งเดียว และจะบันทึกสำรองประกันภัยสำหรับสัญญาประกันภัยระยะยาวส่วนใหญ่ในงวดเดียวกัน ส่งผลให้มีต้นทุนเพิ่มขึ้นมาก

ต้นทุนของธุรกิจประกันชีวิตสำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 4,402 ล้านบาท และ 1,522 ล้านบาท ตามลำดับ

ต้นทุนของธุรกิจประกันชีวิตลดลง โดยมีสาเหตุหลักมาจากการปรับกลยุทธ์การจำหน่ายกรมธรรม์ประเภท Single premium ลดลง และเพิ่มสัดส่วนกรมธรรม์ประเภทบำนาญ และสะสมทรัพย์มากขึ้น ซึ่งกรมธรรม์ประเภทดังกล่าวจะมีการตั้งสำรองประกันภัยในปีแรกน้อยกว่าการตั้งสำรองของ Single premium ตามการรับรู้รายได้ที่ลดลง อย่างไรก็ตามในงวดนี้มีต้นทุนจากการจ่ายผลประโยชน์จ่ายตามกรมธรรม์จากการเวนคืนกรมธรรม์ประกันชีวิตเพิ่มมากขึ้น

###### **ธุรกิจประกันภัย - SEIC**

ต้นทุนของธุรกิจประกันภัย – SEIC ในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 5,953 ล้านบาท 10,051 ล้านบาท และ 14,665 ล้านบาท ตามลำดับ

ต้นทุนของธุรกิจประกันภัย - SEIC ในงวดปี 2560 เพิ่มขึ้น โดยมีสาเหตุมาจากการจัดประเภทค่าใช้จ่ายทางการตลาดบางส่วน ซึ่งเคยแสดงเป็นค่าใช้จ่ายในการดำเนินงานในปี 2559 เปลี่ยนมาแสดงเป็นค่าใช้จ่ายในการรับประกันภัยอื่น ซึ่งเป็นต้นทุนทางตรง นอกจากนี้ ยังมีส่วนที่เพิ่มขึ้นจากเงินสำรองค่าสินไหมทดแทนซึ่งเกิดจากความเสียหายของลูกค้ากรมธรรม์ประกันภัยรายใหญ่เป็นหลัก รวมถึงมีการเพิ่มขึ้นของค่าจ้างและค่าบำเหน็จ และค่าใช้จ่ายในการรับประกันภัยอื่นเพิ่มขึ้น ซึ่งเป็นผลมาจากการเพิ่มขึ้นของเบี้ยประกันภัยรับ

ต้นทุนของธุรกิจประกันภัย - SEIC ในงวดปี 2561 เพิ่มขึ้น โดยมีสาเหตุหลักมาจากการเพิ่มขึ้นของสำรองค่าสินไหมทดแทน และค่าสินไหมทดแทน โดยเฉพาะค่าสินไหมทดแทนจากประกันภัยรถยนต์ รวมถึงการเพิ่มขึ้นของค่าจ้างและค่าบำเหน็จ และค่าใช้จ่ายในการรับประกันภัยอื่น ซึ่งเป็นผลมาจากการเพิ่มขึ้นของเบี้ยประกันภัย อย่างไรก็ตาม ในช่วงไตรมาส 3 และไตรมาส 4 ของปี 2561 มีการปรับสัดส่วนการรับประกันภัยรถยนต์ลดลง และรับประกันภัยประเภทอัคคีภัยและความเสี่ยงทรัพย์สิน (Industrial all risk) มากขึ้น เพื่อเป็นการบริหารอัตราความเสียหาย (Loss ratio)

ต้นทุนของธุรกิจประกันภัย – SEIC สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 1,348 ล้านบาท และ 1,873 ล้านบาท ตามลำดับ

ต้นทุนของธุรกิจประกันภัย – SEIC เพิ่มขึ้น โดยมีสาเหตุหลักมาจากการเพิ่มขึ้นของค่าสินไหมประกันภัยรถยนต์เป็นหลัก เนื่องจากมีอัตราความเสียหายสูงขึ้น รวมถึงมีการรับเสี่ยงภัยของประกันภัยรถยนต์ไว้เองมากขึ้น

###### **ธุรกิจประกันภัย - TIC**

ต้นทุนของธุรกิจประกันภัยในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 1,342 ล้านบาท 1,266 ล้านบาท และ 1,543 ล้านบาท ตามลำดับ

ต้นทุนของธุรกิจประกันภัย - TIC ในงวดปี 2560 ลดลง โดยมีสาเหตุมาจากการลดลงของค่าสินไหมทดแทนและค่าใช้จ่ายในการจัดการสินไหมทดแทนสุทธิจากการประกันภัยต่อ เนื่องจากมีการเพิ่มอัตราการเอาประกันภัยต่อ จึงมีค่าสินไหมทดแทนรับคืนจากการประกันภัยต่อมากขึ้น อย่างไรก็ตามในปี 2561 มีต้นทุนสูงขึ้น เนื่องจากการปรับลดอัตราการเอาประกันภัยต่อ และค่าสินไหมทดแทนจากการประกันภัยประเภทรถยนต์มากขึ้น

ต้นทุนของธุรกิจประกันภัย – TIC สำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 346 ล้านบาท และ 450 ล้านบาท ตามลำดับ

ต้นทุนของธุรกิจประกันภัย – TIC เพิ่มขึ้น โดยมีสาเหตุหลักมาจากค่าสินไหมประกันภัยรถยนต์เป็นหลัก เนื่องจากมีอัตราความเสียหายสูงขึ้น

###### **ธุรกิจลีซซิ่ง**

ต้นทุนของธุรกิจลีซซิ่ง ในงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 1,917 ล้านบาท 1,877 ล้านบาท และ 2,816 ล้านบาท ตามลำดับ

ต้นทุนของธุรกิจลีซซิ่ง ในงวดปี 2560 ลดลงเล็กน้อย โดยมีสาเหตุหลักมาจากจำนวนรถยนต์ที่หมดสัญญาเช่าในปี 2560 มีจำนวนน้อยกว่าปี 2559 ทำให้จำนวนรถที่ขายได้น้อยลง และส่งผลให้ต้นทุนการขายรถลดลงจากปี 2559 อย่างไรก็ตามในปี 2561 ต้นทุนของธุรกิจลีซซิ่งเพิ่มขึ้น โดยมีสาเหตุหลักมาจากต้นทุนจากการขายรถยนต์ที่หมดอายุสัญญาเช่าดำเนินงานเพิ่มมากขึ้น และการเพิ่มขึ้นของจำนวนสินทรัพย์สำหรับสัญญาเช่าดำเนินงานเพื่อรองรับการขยายธุรกิจ ส่งผลให้ต้นทุนทางตรง ซึ่งได้แก่ ค่าเสื่อมราคา และค่าใช้จ่ายในการบำรุงรักษาเพิ่มขึ้น รวมถึงการเพิ่มขึ้นของค่าใช้จ่ายจากการปรับลดมูลค่ารถยนต์ที่ขายเป็นมูลค่าสุทธิที่คาดว่าจะได้รับ ซึ่งบันทึกรวมในต้นทุนจากการขายสินทรัพย์ให้เช่าตามสัญญาเช่าดำเนินงาน

ต้นทุนของธุรกิจลีซซิ่งสำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 519 ล้านบาท และ 571 ล้านบาท ตามลำดับ

ต้นทุนของธุรกิจลีซซิ่งเพิ่มขึ้น โดยมีสาเหตุหลักมาจากการเพิ่มขึ้นของจำนวนสินทรัพย์สำหรับสัญญาเช่าดำเนินงานเพื่อรองรับการขยายธุรกิจ ส่งผลให้ต้นทุนทางตรง ซึ่งได้แก่ ค่าเสื่อมราคา และค่าใช้จ่ายในการบำรุงรักษาเพิ่มขึ้น

###### **ค่าใช้จ่ายในการดำเนินงาน**

ค่าใช้จ่ายในการดำเนินงานงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และวันที่ 31 ธันวาคม 2561 เท่ากับ 3,130 ล้านบาท 2,448 ล้านบาท และ 2,832 ล้านบาท ตามลำดับ

ค่าใช้จ่ายในการดำเนินงานงวดปี 2560 ลดลง โดยมีสาเหตุหลักมาจากมีการจัดประเภทค่าใช้จ่ายทางการตลาดบางส่วนของ SEIC ซึ่งเคยแสดงเป็นค่าใช้จ่ายในการดำเนินงานในปี 2559 เปลี่ยนมาแสดงเป็นค่าใช้จ่ายในการรับประกันภัยอื่น ซึ่งเป็นต้นทุนทางตรง สำหรับปี 2561 มีค่าใช้จ่ายในการดำเนินงานเพิ่มขึ้น เนื่องจากการเพิ่มจำนวนพนักงานเพื่อรองรับการขยายตัวธุรกิจ และการตั้งสำรองค่าเผื่อหนี้สงสัยจะสูญสำหรับเบี้ยประกันภัยค้างรับจากธุรกิจประกันภัยเพิ่มขึ้น รวมถึงการตั้งค่าเผื่อหนี้สงสัยจะสูญของลูกหนี้สินเชื่อระยะสั้นจากธุรกิจลีซซิ่ง

ค่าใช้จ่ายในการดำเนินงานสำหรับงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 591 ล้านบาท และ 490 ล้านบาท ตามลำดับ

ค่าใช้จ่ายในการดำเนินงานที่ลดลง มีสาเหตุมาจากการลดลงจากทางกลุ่ม SEG เป็นหลัก โดยมีสาเหตุหลักมาจากการลดลงของค่าใช้จ่ายพนักงาน เนื่องจากนโยบายควบคุมค่าใช้จ่าย และมีการกลับรายการหนี้สงสัญจะสูญของธุรกิจลีซซิ่งบางส่วน เนื่องจากได้รับชำระคืนเงินกู้

กำไรสุทธิของ TGH สำหรับงวดปีสิ้นสุดวันที่ 31 ธันวาคม 2559 วันที่ 31 ธันวาคม 2560 และ วันที่ 31 ธันวาคม 2561 เท่ากับ 1,246 ล้านบาท 1,023 ล้านบาท และ 995 ล้านบาท ตามลำดับ

การลดลงของกำไรสุทธิในปี 2560 สาเหตุหลักเกิดจากความเสียหายกับลูกค้าประกันภัยรายใหญ่ และการมีอัตราความเสียหาย (Loss ratio) ของธุรกิจประกันภัย และการลดลงของกำไรสุทธิในปี 2561 สาเหตุหลักเกิดจากการเพิ่มขึ้นของค่าใช้จ่ายภาษีเงินได้ เนื่องจาก SECAP มีการตัดจำหน่ายผลประโยชน์จากขาดทุนสะสมทางภาษี (Tax loss carrying forward) ส่งผลให้มีการบันทึกค่าใช้จ่ายทางภาษีเพิ่มขึ้น ทำให้มีอัตราการภาษีเงินได้เพิ่มขึ้นมาก

กำไรสุทธิของ TGH สำหรับงวดงวดสามเดือนสิ้นสุดวันที่ วันที่ 31 มีนาคม 2561 และวันที่ 31 มีนาคม 2562 เท่ากับ 429 ล้านบาท และ 9 ล้านบาท ตามลำดับ

การลดลงของกำไรสุทธิในงวดสามเดือนปี 2562 สาเหตุหลักเกิดจากผลขาดทุนจากธุรกิจประกันภัยทั้ง SEIC และ TIC เนื่องจากความเสียหายจากการประกันภัยรถยนต์สูงขึ้น รวมถึงการลดลงของกำไรสุทธิจากธุรกิจประกันชีวิต ซึ่งเป็นผลมาจากมีการลดลงของเบี้ยประกันภัยรับในงวดดังกล่าว

สินทรัพย์รวมของ TGH ณ วันที่ 31 ธันวาคม 2559 วันที่ 31 ธันวาคม 2560 วันที่ 31 ธันวาคม 2561 และวันที่ 31 มีนาคม 2562 เท่ากับ 61,383 ล้านบาท 73,406 ล้านบาท 87,570 ล้านบาท และ 86,356 ล้านบาท ตามลำดับ โดยสินทรัพย์ส่วนใหญ่ คือ สินทรัพย์ลงทุน คิดเป็นประมาณร้อยละ 54.38 – 60.43 ของสินทรัพย์รวม

สินทรัพย์รวมของ TGH เพิ่มขึ้นอย่างต่อเนื่อง โดยมีสาเหตุหลักมาจากการเพิ่มขึ้นของเงินลงทุนในหลักทรัพย์และสินทรัพย์จากการประกันภัยต่อ เนื่องจากการเติบโตของเบี้ยประกันภัยรับจากธุรกิจประกันชีวิตและประกันภัย รวมถึงการเพิ่มขึ้นของที่ดิน อาคาร และอุปกรณ์ ประเภทสินทรัพย์สำหรับสัญญาเช่าดำเนินงาน เนื่องจากขยายธุรกิจประเภทลีซซิ่ง อย่างไรก็ตาม สินทรัพย์รวมของ TGH ณ วันที่ 31 มีนาคม 2562 ลดลงเล็กน้อย โดยมีสาเหตุหลักมาจากการลดลงของลูกหนี้เงินลงทุน และการลดลงของสินทรัพย์จากการประกันภัยต่อ เนื่องจาก SEIC มีการลดสัดส่วนการเอาประกันภัยต่อ

หนี้สินรวมของ TGH ณ วันที่ 31 ธันวาคม 2559 วันที่ 31 ธันวาคม 2560 วันที่ 31 ธันวาคม 2561 และ วันที่ 31 มีนาคม 2562 เท่ากับ 49,565 ล้านบาท 59,741 ล้านบาท 74,377 ล้านบาท และ 71,963 ล้านบาท ตามลำดับ โดยหนี้สินส่วนใหญ่ คือ หนี้สินจากสัญญาประกันภัย คิดเป็นประมาณร้อยละ 51.15 – 57.58 ของหนี้สินรวม

หนี้สินรวมของ TGH เพิ่มขึ้นอย่างต่อเนื่อง โดยมีสาเหตุหลักมาจากการเพิ่มขึ้นของหนี้สินจากสัญญาประกันภัย เนื่องจากการเติบโตของเบี้ยประกันภัยรับจากธุรกิจประกันชีวิตและประกันภัย ทำให้ต้องมีการตั้งสำรองและหนี้สินที่ต้องจ่ายตามกรมธรรม์และค่าสินไหมเพิ่ม รวมถึงการเพิ่มขึ้นของเงินกู้ยืมจากสถาบันการเงิน ที่เพิ่มขึ้นเพื่อรองรับการขยายธุรกิจรถยนต์ให้เช่าดำเนินงานของธุรกิจลีซซิ่ง อย่างไรก็ตาม หนี้สินรวมของ TGH ณ วันที่ 31 มีนาคม 2562 ลดลง โดยมีสาเหตุหลักมาจากการลดลงของหนี้สินจากสัญญาประกันภัย ตามการปรับกลยุทธ์ผลิตภัณฑ์ประกันชีวิต ซึ่งจะมีการตั้งสำรองลดลง

ส่วนของผู้ถือหุ้นรวมของ TGH ณ วันที่ 31 ธันวาคม 2559 วันที่ 31 ธันวาคม 2560 วันที่ 31 ธันวาคม 2561 และ วันที่ 31 มีนาคม 2562 เท่ากับ 11,818 ล้านบาท 13,665 ล้านบาท 13,193 ล้านบาท และ 14,393 ล้านบาท ตามลำดับ

ทั้งนี้ สามารถพิจารณารายละเอียดการวิเคราะห์และคำอธิบายของฝ่ายจัดการ ได้ในส่วนที่ 1 หัวข้อ 3.16 การวิเคราะห์และคำอธิบายของฝ่ายจัดการ